text:
ABAKURAMBERE N’ABAHANUZI
IGICE CYA 33 - URUGENDO RWO KUVA KURI SINAYI KUGERA I KADESHI 10
Kubaka ihema ry’ibonaniro ntibyatangiye nyuma y’igihe Abisiraheli bamaze kugera kuri Sinayi; kandi iyo nyubako yera yatangiwe bwa mbere mu itangira ry’umwaka wa mbere bavuye mu Misiri. Ibi byakurikiwe no kurobanurwa kw’abatambyi, kwizihiza Pasika, kubara abantu, ndetse no kurangiza gushyira ku murongo ibintu byose byari ngombwa birebana na gahunda yabo y’ubutegetsi busanzwe n’ubuyobozi mu by’idini, ku buryo bamaze hafi umwaka wose babambye amahema kuri Sinayi. Kuramya kwabo kwari kwarafatiye gahunda ihamye kuri uwo musozi, amategeko agenga ubutegetsi bw’iryo shyanga yari yaratanzwe, kandi hari harashyizweho na gahunda inoze yabateguriraga kwinjira mu gihugu cy’i Kanani. AA 253.1
Ubutegetsi bw’Abisiraheli bwarangwaga na gahunda inoze, kandi nziza cyane kubera ko nta makemwa bwari bufite kandi bwari bworoheje. Gahunda igaragarira mu butungane n’imiterere y’ibyo Imana yaremye byose yagaragaraga mu mikorere yose y’Abaheburayo. Imana ni yo yari ishingiro ry’ubutegetsi, kandi ikaba n’Umwami w’Abisiraheli. Mose yari umuyobozi wabo ugaragara washyizweho n’Imana kugira ngo atange amategeko kandi abigishe kuyubahiriza mu izina ryayo. Nyuma yaho mu bakuru b’imiryango hatoranyijwemo abajyanama mirongo irindwi bo gufasha Mose mu miyoborere rusange y’iryo shyanga. Hakurikiyeho abatambyi bagishaga Uwiteka inama mu buturo bwera. Abatware, cyangwa ibikomangoma, bategekaga imiryango. Hasi yabo habaga “abagabo b’abahanga b’ibyatwa, batwaraga igihumbi igihumbi, abandi ijana ijana, abandi mirongo itanu itanu, abandi icumi icumi,” maze hagaheruka abandi batware bagombaga gukora izindi nshingano zihariye. Gutegeka kwa Kabiri 1:15. AA 253.2
Aho Abaheburayo bari barabambye amahema yabo hari hagabanyijwe kuri gahunda. Hari hatandukanyijwemo imigabane itatu minini, kandi buri wose ufite aho ugenewe mu nkambi. Hagati hari ihema ry’ibonaniro, aho Umwami utagaragara yabaga. Aharikikije hari hatuye abatambyi n’Abalewi. Hirya y’abo bose hari habambye amahema y’indi miryango yose. AA 253.3
Abalewi bahawe inshingano y’ihema ry’ibonaniro ndetse n’ibintu byose bifitanye isano naryo haba mu nkambi n’igihe cy’urugendo. Igihe inkambi yimukaga bagombaga kwimura iryo hema bityo bagera aho bagomba guhagarara bakongera bakaribamba. Nta muntu wo mu wundi muryango wari wemerewe kwegera iryo hema. Iyo yaryegeraga yarapfaga. Abalewi bari bagabanyijwemo imigabane itatu, abakomoka ku bahungu batatu ba Lewi. Buri mugabane wahawe umwanya wawo n’umurimo byihariye. Imbere y’ihema ry’ibonaniro hafi cyane yaryo, hari habambye ihema rya Mose n’irya Aroni. Aherekeye ku majyepfo hari yhatuye abakomoka kuri Kora bari bafite inshingano yo kwita ku isanduku y’isezerano ndetse n’ibindi bikoresho. Aherekeye amajyaruguru hari hatuye abakomaka kuri Merari bari bashinzwe kwita ku nkingi z’ihema, ibifatanyisho, imbaho n’ibindi. Inyuma y’iryo hema hari hatuye abakomoka kuri Gerishomu bari bashinzwe kwita ku myenda yari ikinze iryo hema ndetse n’iyari irimanitswemo. AA 253.4
Umwanya wa buri muryango nawo warerekanywe neza. Buri muryango wagombaga kugenda no kubamba amahema yawo uhereranye nibendera ryawo nk’uko Uwiteka yari yarabitegetse. “Abisirayeli bajye babamba amahema yabo, umuntu wese ahererane n’ibendera ry’ababo, kandi babe munsi y’utubendera twa ba sekuru: berekeze amahema yabo ihema ry’ibonaniro, bayarigoteshe.” “Maze ihema ry’ibonaniro rijye rihagurukana n’icyiciro cy’Abalewi, kigenda hagati y’ibindi byiciro: uko babambye amahema abe ari ko bahaguruka, umuntu wese muri gahunda ye, bahereranye n’amabendera y’ababo.” (Kubara 2:2, 7). Ikivange cy’abanyamahanga benshi bari barakurikiye Abisiraheli bavuye mu Misiri ntibari bemerewe guturana n’iyo miryango, ahubwo bagombaga gutura ku nkengero y’inkambi, kandi n’urubyaro rwabo rwagombaga guhezwa mu iteraniro ry’Abisiraheli kugeza ku gisekuru cya gatatu. Gutegeka kwa Kabiri 23:7,8. AA 254.1
Banategetswe kugira isuku cyane ndetse aho babambye amahema n’ahahakikije hakaba gahunda inonosoye. Amabwiriza anonosoye yerekeye isuku yarashimangiwe. Umuntu wese wabaga yanduye ku mpamvu iyo ari yo yose yari abujijwe kwinjira mu nkambi. Izo ngamba zari ngombwa kugira ngo abantu benshi banganaga batyo bakomeze kugira ubuzima bwiza. Byari ngombwa nanone yuko abantu bakomeza gahunda nziza kandi bakaba abera kugira ngo Abisiraheli babashe kunezezwa n’uko Imana yera iri aho hantu. Imana yaravuze iti: “Kuko Uwiteka Imana yawe igendera hagati aho muganditse, kugira ngo igukize, ikugabize ababisha bawe bari imbere yawe: ni cyo gituma aho muganditse hakwiriye kuba ahera.” Gutegeka kwa Kabiri 23:14. AA 254.2
Mu ngendo zose z’Abisiraheli, “isanduku y’isezerano ry’Uwiteka yabajyaga imbere, . . . ikabashakira aho gusibira.” (Kubara 10:33). Isanduku yera yabaga irimo amategeko yera y’Imana ni yo yagombaga kujya imbere y’iyo mbaga ihetswe na bene Kohati. Mbere y’uko igenda Mose na Aroni n’abatambyi babaga bafite impanda zikozwe mu ifeza bahagararaga hafi yayo. Abo batambyi bahabwaga amabwiriza na Mose, maze na bo bakayamenyesha rubanda bakoresheje impanda. Yari inshingano y’abayobozi b’umuryango wose gutanga amabwiriza anonosoye yerekeranye n’ingendo zose bagombaga gukora nk’uko impanda zabaga zavuze. Umuntu uwo ari we wese wirengagizaga gukurikiza amabwiriza yatanzwe yahanishwaga igihano cyo gupfa. AA 254.3
Imana ni Imana y’inyagahunda. Ibintu byose bifitanye isano n’ijuru biri kuri gahunda itagira amakemwa; kumvira n’ubwitonzi budakemwa biranga ibikorwa by’abamarayika bose. Kugera ku ntego bishobora kugerwaho gusa kubwa gahunda no gukora mu bwuzuzanye. Imana isaba ko mu murimo wayo habamo n’uburyo bw’imikorere nk’uko byari biri mu gihe cy’Abisiraheli. Abantu bose bakorera Imana bagomba gukorana ubwenge, badakora bya nikize kandi badatera waraza. Imana yifuza ko umurimo wayo ukoranwa kwizera nta gukebakeba kugira ngo ibashe kuwushyiraho ikimenyetso ko iwemera. AA 254.4
Imana ubwayo yayoboraga Abisiraheli mu ngendo zabo zose. Aho bagombaga kubamba amahema bahabwirwaga no kumanuka kw’inkingi y’igicu; kandi igihe cyose bagombaga kuguma aho, igicu cyagumaga hejuru y’ihema ry’ibonaniro. Iyo byabaga ngombwa ko bakomeza urugendo rwabo, cya gicu cyarazamukaga kikajya hejuru cyane y’iryo hema ryera. Icyo gicu cyerekanaga ko bakwiye guhagarara cyangwa ko bagenda. “Uko iyo sanduku yahagurukaga, Mose yaravugaga ati: ‘Uwiteka, haguruka, ababisha bawe batatane, abanzi bawe baguhunge.’ Yahagarara, akavuga ati: ‘Uwiteka garukira inzovu z’ibihumbi by’Abisiraheli.’” Kubara 10:35, 36. AA 255.1
Hagati ya Sinayi na Kadeshi ku mupaka w’i Kanani hari urugendo rw’iminsi cumi n’umwe gusa. Ubwo amaherezo igicu cyatangaga ikimenyetso cyo gukomeza urugendo, Abisiraheli barahagurutse bakomeza urugendo bafite ishyushyu cyo guhita binjira mu gihugu cyiza. Yehova yari yarakoze ibitangaza ubwo yabavanaga mu Misiri, none se ni iyihe imigisha batajyaga kwizera kubona ubwo bari bagiranye isezerano ku mugaragaro ko bemeye Yehova ngo ababere Umwami, kandi bakaba bari bazwi ko ari ubwoko bwatoranyijwe bw’Isumbabyose? AA 255.2
Nyamara benshi bahagurutse aho bari bamaze igihe kirekire babambye amahema yabo bumva bagononwa. Bari barageze hafi yo kuhafata ko ari ho gakondo yabo. Imana yari yarateranyirije ubwoko bwayo aho hagati y’ibyo bitare byari bibatwikiriye, yarabatandukanyije n’andi mahanga ari ukugira ngo ibasubiriremo amategeko yayo yera. Bakundaga kwitegereza umusozi wera, uwo ikuzo ry’Imana ryari ryaragiye rigaragarira mu mpinga zawo z’ibiharabuge. Aho hantu hagaragaraga cyane ubwiza n’Imana ndetse n’abamarayika bera ku buryo kuhava byasabaga kutabitekerezaho kandi ntibyari bishimishije. AA 255.3
Nyamara ubwo impanda zavuzwaga, abantu bose barahagurutse bakomeza urugendo, ihema ry’ibonaniro riri hagati yabo, kandi buri muryango ujya mu mwanya wawo ugenewe, hamwe n’ibendera ryawo. Abantu bose bakangukiye kureba aho igicu kiri buberekeze. Ubwo cyerekezaga iburasirazuba, ahari ibisozi byari bifatanye, bifite umwijima kandi bidatuwe, mu mitima myinshi hajemo kubabara no gushidikanya. AA 255.4
Uko bakomezaga kujya imbere ni ko inzira yarushagaho kuba mbi. Iyo nzira yanyuraga mu mikoki irimo amabuye ashinyitse no mu biharabuge. Ahari habakikije hose hari hari ubutayu bunini - “...mu gihugu cy’umutarwe n’imyobo, mu gihugu cyumye kirimo igicucu cy’urupfu, mu gihugu kitanyurwamo n’umuntu kandi kitagira ugituyemo.” (Yeremiya 2:6). Ibibaya byarimo ibitare, hafi na kure byari byuzuyemo abagabo, abagore, abana, n’amafarashi akurura imitwaro, ndetse n’amashyo n’imikumbi. Bagendaga buhoro kandi bibaruhije; kandi iyo mbaga ntiyari yiteguye kwihanganira akaga n’inzira mbi nyuma y’uko yari imaze igihe kirekire yarabambye amahema. AA 255.5
Hashize iminsi itatu bagenda, batangira kwitotomba ku mugaragaro. Ibyo byakomotse mu kivange cy’abanyamahanga benshi, kandi benshi muri ntibari bunze ubumwe rwose n’Abisiraheli, kandi bahoraga bashakisha impamvu baheraho banenga. Abitotombaga ntibari banejejwe n’icyerekezo urwo rugendo ruganamo, kandi bahoraga bakemanga uburyo Mose yabayoboragamo nubwo bari bazi neza ko yaba Mose nabo ubwabo bakurikiraga icyerekezo cya gicu kibayoboyemo. Kuko kutanyurwa byanduza, ntibyatinze bikwira mu nkambi hose. AA 255.6
Na none bongera gusaba inyama zo kurya. Nubwo bahabwaga manu bihagije, ntibari banyuzwe. Mu myaka y’uburetwa bamaze mu Misiri, byari byarabaye ngombwa ko Abisiraheli batungwa n’ibyokurya byuzuye kandi byoroheje. Nyamara inzara itewe no kugira ibyo babuzwa ndetse no gukora cyane yari yaratumye ibyo byokurya byoroheje bibaryohera cyane. Abenshi mu Banyamisiri bari muri abo bari baramenyereye ibyo kurya bya gikire; kandi abo ni bo babaye aba mbere mu kwitotomba. Ubwo bahabwaga manu mbere y’uko Abisiraheli bagera kuri Sinayi, Uwiteka yari yarabahaye inyama mu rwego rwo gusubiza gusaba no kwivovota kwabo; ariko bazihawe umunsi umwe gusa. AA 256.1
Imana yashoboraga kubaha inyama bitaruhije nk’uko yabahaye manu, ariko barazibujijwe kubw’ibyiza byabo. Umugambi w’Imana wari uwo kubaha ibyokurya byiza bikwiranye n’ibyo bari bakeneye kuruta ibyokurya bidatunganye benshi bari baramenyereye mu Misiri. Irari ryabo ry’ibyokurya ryari ryaratandukiriye ryagombaga kugarurwa rigatungana kugira ngo babashe kuryoherwa n’ibyokurya umuntu yahawe mu irema, ari byo imbuto z’ibimera ku isi Imana yahaye Adamu na Eva muri Edeni. Iyi mpamvu ni yo yatumye Abisiraheli bari barabujijwe inyama ku rwego rukomeye. AA 256.2
Satani yabateje ikigeragezo cyo kubona ko ibyo babujijwe barenganijwe ndetse ko ari n’ubugome. Yabateye kwifuza ibyabuzanyijwe kubera ko yabonaga yuko kutirinda mu byokurya byajyaga kubatera irari ry’umubiri, kandi yuko binyuze muri ubwo buryo byajyaga kurushaho kumworohera kwigarurira abantu. Nyirabayazana w’indwara n’amakuba azategera abantu aho abona ko ashobora kubatsindira uruhenu. Uhereye igihe yashukiye Eva akarya ku itunda ribuzanyijwe, binyuze mu bigeragezo ateza irari ry’ibyokurya, Satani yagiye agusha abantu mu cyaha ku rwego rukomeye. Ubu buryo kandi ni bwo yakoresheje maze atera Abisiraheli kwivovotera Imana. Kutirinda mu byokurya no mu byo kunywa, biyobora ku gutwarwa n’irari, bikingurira abantu inzira yo kudakurikiza amategeko yose agenga imico mbonera. Iyo bugarijwe n’igishuko, usanga bafite imbaraga nke zo kugitsinda. AA 256.3
Imana yakuye Abisiraheli mu Misiri kugira ngo ibatuze mu gihugu cy’i Kanani, ari ubwoko butunganye, bwera, kandi bunezerewe. Kugira ngo uyu mugambi ugerweho, Imana yabahaye amabwiriza bagomba kumvira kubw’ibyiza yabifurizaga ndetse n’urubyaro rwabo. Iyo banga gutwarwa n’irari ry’inda maze bakumvira amabwiriza meza Imana yari yabahaye, ntibajyaga kumenya yuko habaho kugira intege nke no kurwara. Ababakomokaho bajyaga kugira imbaraga z’umubiri n’iz’ubwenge. Bajyaga gusobanukirwa neza ukuri n’inshingano yabo, bagatandukanya ibintu neza, kandi bakagira imitekerereze itunganye. Nyamara kudashaka kumvira amabwiriza y’Imana n’ibyo ibasaba, byababujije mu buryo bukomeye kugera ku rwego rwo hejuru Imana yifuzaga ko bageraho, ndetse binababuza kwakira imigisha Imana yari yiteguye kubaha. AA 256.4
Umunyezaburi aravuga ati: “Bagerageresha Imana imitima yabo, bayigerageresha gusaba ibyokurya byo guhaza kwifuza kwabo, bagaya Imana, bati: ‘Mbese Imana ibasha gutunganyiriza ameza mu butayu? Dore yakubise cya gitare, amazi aradudubiza, imigezi iratemba; mbese yabasha kuduha n’umutsima? Izabonera ubwoko bwayo inyama? Ni cyo cyatumye Uwiteka arakara, abyumvise.” (Zaburi 78:18-21). Kwivovota n’umuvurungano byari byaragiye bibaho kenshi mu rugendo rwabo kuva ku Nyanja itukura kugera kuri Sinayi, ariko Imana kubera kubababarira ubujiji bwabo n’ubuhumyi bwabo, ntabwo yari yarigeze ibahanira icyaha cyabo. Ariko kuva icyo gihe, yari yarabihishuriye ku musozi wa Horebu. Kubera ko bari bariboneye igitinyiro cy’Imana, imbaraga n’imbabazi byayo, bari barakiriye umucyo mwinshi. Bityo kutizera kwabo no kutanyurwa bibaviramo icyaha gikomeye cyane. Ikindi kandi, bari barasezeranye ko bemeye Yehova akababera umwami ndetse bakumvira ubutware bwe. Ubwo rero kwitotomba kwabo byari ukwigomeka, bityo bagombaga guhanwa byihuse niba Abisiraheli baragombaga kurindwa kuba impehe no kurimbuka. ” . . . umuriro w’Uwiteka wicana muri bo, ukongora abo ku iherezo ry’amagando yabo.” Muri abo bitotombaga abarushaga abandi ububi bishwe n’umurabyo uturutse mu gicu. AA 256.5
Abantu bagize ubwoba binginga Mose ngo abasabire Uwiteka. Mose yarabasabiye maze umuriro urazima. Mu rwego rwo kwibuka iki gihano, aho hantu bahise Tabera, “kugurumana.” AA 257.1
Ariko bidatinze ikibi cyarushijeho gukara kurusha mbere. Aho kugira ngo icyo gihano giteye ubwoba gitere abarokotse kwicisha bugufi no kwihana, icyo gihano cyongeye kwitotomba kwabo gusa. Mu mpande zose, abantu bateranira ku miryango y’amahema yabo, barira kandi bitotomba. “Abanyamahanga y’ikivange bari hagati y’Abisiraheli batangira kwifuza, Abisiraheli na bo bongera kurira, baravuga bati: ‘Ni nde uzaduha inyama zo kurya? Twibutse ya mafi twariraga ubusa tukiri mu Egiputa, n’amadegede, n’amapapayi, n’ubutunguru bw’ibibabi by’ibibati n’ubutunguru bw’ibijumba, n’udutungurusumu. Ariko none turumye, nta cyo dufite, nta kindi tureba kitari manu.” (Kubara 11:4-6). Uko ni ko bagaragaje uburyo batishimiye ibyokurya bahawe n’Umuremyi wabo. Nyamara, bari bafite igihamya cy’uko ibyo byokurya bihuje n’ibyo bakeneye; kuko nubwo bari barakoze imirimo ibavuna cyane, nta n’umwe mu miryango yabo yose wari ufite intege nke. AA 257.2
Mose yahagaritse umutima. Yari yarasabye ko Abisiraheli batarimburwa nubwo abamukomokaho bashoboraga guhinduka ishyanga rikomeye. Kubera ko yabakundaga, yari yarasabye ko izina rye rihanagurwa mu gitabo cy’ubugingo aho kugira ngo barimbuke. Yari yarahaze byose ku bwabo ariko none dore uko bari bitwaye. Imiruho yabo n’imibabaro bibwiraga ko bazahura nayo byose ni we babigeretseho, bityo kwivovota kwabo kubi kwatumye umutwaro n’inshingano byo kubitaho yari afite birushaho kumuremerera. Ndetse mu gahinda ke yagize ikigeragezo cyo kutiringira Imana. Gusenga kwe kwendaga kumera nko kwitotomba. Yarasenze ati: “Ni iki gituma ugirira nabi umugaragu wawe? Ni iki kimbujije kukugiriraho umugisha, ukanyikoreza aba bantu bose ho umutwaro? . . . Nakura he inyama zo kugaburira ubu bwoko bwose, ko bandirira imbere bati: ‘Duhe inyama tuzirye?’ Sinabasha guheka ubu bwoko bwose jyenyine, kuko buremereye simbushobore.” Kubara 11:11-15. AA 257.3
Uwiteka yumvise gusenga kwe maze ahita amubwira guhamagaza abagabo mirongo irindwi bo mu bakuru b’Abisiraheli. Ntibari abagabo basheshe akanguhe gusa, ahubwo barangwaga n’ubunyangamugayo, batekereza neza kandi b’inararibonye. Uhoraho yaravuze ati: “Nteraniriza abagabo mirongo irindwi bo mu bakuru b’Abisirayeli, abo uzi ko ari abakuru b’abantu koko n’abatware babo, ubazane ku ihema ry’ibonaniro, bahagararaneho nawe. Nanjye ndi bumanuke mvuganireyo nawe, nende ku Mwuka ukuriho, mubashyireho; na bo bazajya bahekana nawe uwo mutwaro w’abantu, we kuwuheka wenyine.” Kubara 11:16-17. AA 257.4
Uhoraho yemereye Mose kwihitiramo abagabo b’abizerwa kandi b’ingirakamaro bo gufatanya nawe inshingano. Ubushobozi bwabo bwari gufasha mu kuburizamo urugomo rw’abantu no guhagarika kurwanya ubutegetsi; nyamara kandi hari ibibi bikomeye byagombaga gukomoka ku gushyirwaho kwabo. Ntibaba barahiswemo iyo Mose atagaragaza kwizera kubw’ibihamya yari yarabonye byerekeye ububasha bw’Imana no kugira neza kwayo. Ariko yari yarakuririje imitwaro ye ubwe n’imirimo ye, asa n’uwibagiwe ko we yari igikoresho Imana yakoreshaga. Nta rwitwazo na ruto yari afite rwo gushyigikira umwuka wo kwivovota wari umuvumo ku Bisiraheli. Iyo aba yarishingikirije ku Mana byuzuye, Uhoraho yajyaga guhora amuyobora kandi akamuha imbaraga zo guhangana n’ikintu cyose cy’ikubagahu. AA 258.1
Mose yabwiwe gutega abantu kubw’icyo Imana yari igiye kubakorera. “Mwiyereze umunsi w’ejo, kandi muzarya inyama: kuko muririye ku matwi y’Uwiteka mukavuga muti, ‘Ni nde uzaduha inyama zo kurya? Ko twari tumerewe neza mu Egiputa.’ Ni cyo gitumye Uwiteka azabaha inyama mukazirya. Ntimuzazirya umunsi umwe, cyangwa ibiri, cyangwa itanu cyangwa icumi, cyangwa makumyabiri; ahubwo muzazirya ukwezi kose, mugeze aho zizabatungukira mu mazuru zikababihira: kuko mwanze Uwiteka uri muri mwe, mukamuririra imbere muti: ‘Twaviriye iki mu Egiputa?’” Kubara 11:18-20. AA 258.2
Mose yaramusubije ati: “Dore turi abantu ibihumbi magana atandatu, none ngo uzatugaburira inyama ukwezi kose! Nubwo twabaga amatungo yacu yose ntabwo yaduhaza, ndetse nubwo twaroba amafi yose yo mu nyanja na yo nta bwo yaduhaza!” 11 AA 258.3
Mose yacyashwe kubera uko kutizera kwe. Uhoraho yaramubwiye ati: “Mbese amaboko y’Uwiteka abaye magufi? None urareba yuko ijambo ryanjye rigusohorera, cyangwa ritagusohorera.” AA 258.4
Mose yasubiriyemo iteraniro ry’Abisiraheli amagambo y’Uhoraho kandi atangaza ishyirwaho ry’abakuru mirongo irindwi. Inshingano nkuru uwo muyobozi yari afite kuri abo bakuru bari batoranyijwe yari ikwiye kuba urugero rw’ubunyangamugayo mu butabera bw’abacamanza n’abategetsi bo muri iki gihe. “Muburanirwe imanza za bene wanyu, mujye muca imanza zitabera iz’umuntu na mwene wabo, cyangwa iz’umuntu n’umunyamahanga umusuhukiyeho. Nimuca imanza, ntimukite ku cyubahiro cy’umuntu; aboroheje n’abakomeye mujye mubahwanya; ntimugatinye amaso y’abantu, kuko Imana ari yo ibacisha urubanza.” Gutegeka kwa Kabiri 1:16,17. AA 258.5
Mose yahamagaje ba bakuru mirongo irindwi baza ku ihema ry’ibonaniro. “Uwiteka amanukira muri cya gicu, avugana na we, yenda ku Mwuka umuriho, amushyira kuri abo bakuru, uko an mirongo irindwi: nuko Umwuka abaguyeho barahanura, bagarukiriza aho.” Nk’abigishwa ba Yesu ku munsi wa Pantekote, na bo bahawe “imbaraga iturutse mu ijuru.” Byanejeje Uhoraho kubategurira umurimo wabo no kubahera icyubahiro imbere y’inteko y’abantu kugira ngo babagirire icyizere nk’abantu batoranyijwe n’Imana kugira ngo bafatanye na Mose kuyobora Abisiraheli. AA 258.6
Nanone hongeye gutangwa igihamya kigaragaza umwuka utangaje kandi wo kutikanyiza warangaga uwo muyobozi ukomeye. Babiri muri abo bakuru mirongo irindwi bumvaga bacishije bugufi badakwiriye guhabwa uwo mwanya ujyana n’inshingano ikomeye, ntibari basanze bagenzi babo ku ihema ry’ibonaniro. Ariko Mwuka w’Imana yabajeho abasanga aho bari bari, maze nabo barahanura. Yosuwa amenyeshejwe ibyo, yifuje kugenzura ibyo atinya ko bishobora gutera amacakubiri. Kubera ishyaka yari afitiye icyubahiro cya shebuja, Yosuwa yaravuze ati: “Databuja Mose, babuze.” Mose yaramusubije uti: “Ni jye urwaniye ishyaka? Icyampa ab’ubwoko bw’Uwiteka bose bakaba abahanuzi, Uwiteka akabashyiraho Umwuka we!” Kubara 11:28,29. AA 259.1
Umuyaga mwinshi waturukaga ku nyanja wahereyeko uzana inturumbutsi nyinshi, “Uzigusha aho babambye amahema n’impande zose, zigeza aho umuntu yagenda urugendo rw’umunsi umwe, ikirundo cyazo kireshya n’intambwe enye z’intoke.” (Kubara 11:31). Uwo munsi wose n’ijoro ryose n’umunsi ukurikiyeho, abantu bakoze umurimo wo gutoragura ibyokurya bari bahawe mu buryo butangaje. Babitse byinshi cyane. “Uwatoraguye nke yatoraguye nka toni imwe.” (Kubara 11:32). Ibyo batari bakeneye gukoresha uwo mwanya babibitse babyumishije, kugira ngo nk’uko bari basezeranijwe, ibyari byatanzwe bimare ukwezi. AA 259.2
Imana yahaye abantu ibitari byiza cyane kuri bo bitewe n’uko bari bashimikiriye kubyifuza. Ntibari kunyurwa n’ibyari kubagirira akamaro. Ibyifuzo byabo byuzuye ubwigomeke byarasubijwe, ariko bagezweho n’ingaruka yabyo. Barariye ntibiramira, maze kurenza urugero kwabo bahita babihanirwa. “...uburakari bw’Uwiteka bukongerezwa abantu, abatera mugiga ikomeye cyane.” Abantu benshi bishwe no kugira umuriro mwinshi mu mubiri, naho abari bakabije icyaha kurusha abandi bahereyeko bicwa bakirya ku byokurya bari bifuje. AA 259.3
I Hazeroti, aho baganditse bavuye i Tabera, Mose yongeye kuhageragerezwa birushijeho. Aroni na Miriyamu bari bafite umwanya w’icyubahiro kandi ari abayobozi mu Bisiraheli. Bombi bari bafite impano y’ubuhanuzi, kandi bari barafatanyije na Mose gukiza Abaheburayo bayobowe n’Imana. Umuhanuzi Mika yaravuze ati: “Nakuzamuye nkuvana mu gihugu cya Egiputa, ndskurokora ngukura mu nzu y’uburetwa; nohereza Mose na Aroni na Miriyamu imbere yawe.” Ubutwari bwo mu mico ya Miriamu bwari bwaragaragaye mbere igihe ubwo yari umwana muto yabaye iruhande rw’uruzi rwa Nili hafi y’agatebo Mose yari ahishwemo igihe yari uruhinja. Imana yari yarakoresheje kwitegeka kwe n’ubushishozi bwe mu kurinda uwajyaga kurokora ubwoko bwayo. Kubera ko yari yarahawe impano zo guhimba ibisigo no kuririmba, Miriyamu yari yarayoboye abagore b’Abisiraheli mu ndirimbo no mu mbyino ku nkengero z’Inyanja Itukura. Uburyo abantu bamukundaga n’icyubahiro yari yarahawe n’Imana, yari uwa kabiri kuri Mose na Aroni. Ariko cya kibi cyateje amacakubiri bwa mbere mu ijuru cyatutumbye mu mutima w’uyu mugore wo mu Bisiraheli maze ntiyabura umushyigikira mu kutanyurwa kwe. AA 259.4
Igihe abakuru mirongo irindwi bashyirwagaho, Miriyamu na Aroni ntibagishijwe inama, maze bagirira Mose ishyari. Igihe Yetiro yasuraga Abisiraheli ubwo bari mu rugendo berekeje kuri Sinayi, kuba Mose yarahise yemera inama agiriwe na sebukwe byari byarateye Aroni na Miriyamu ubwoba bw’uko yari afite ijambo kuri Mose kubarusha. Mu gushyirwaho kw’inama igizwe n’abakuru mirongo irindwi Aroni na Miriyamu bumvise ko umwanya wabo n’ubutware bwabo byasuzuguwe Ntabwo bari barasobanukiwe uburemere bw’inshingano Mose yari afite; nyamara kubera ko bari baratoranyijwe kugira ngo bamufashe, biyumvaga ko banganya umutwaaro afite w’ubuyobozi, maze bafata ko gushyirwaho kw’abandi bafasha bitari ngombwa. AA 260.1
Mose yumvaga akamaro k’umurimo ukemeye yari yarahawe kuruta uko undi muntu wese yabyumvaga. Yamenye intege nke ze maze agira Imana umujyanama we. Aroni yiyumvagamo ko ari umuntu wo hejuru cyane, kandi yiringiraga Imana buhoro. Yari yaratsinzwe ubwo yahabwaga inshingano, maze agaragaza intege nke za kamere ye igihe yemeranyaga n’abantu kwifatanya mu bibi ubwo basengaga ikigirwamana kuri Sinayi. Ariko Miriyamu na Aroni kubera guhumishwa n’ishyari n’inyota y’ubutegetsi, bibagiwe ibyo. Aroni yari yarahawe n’Imana icyubahiro gikomeye ubwo umuryango we wahabwaga umurimo wera w’ubutambyi. Nyamara hajuru y’ibyo yongeyeho icyifuzo cyo gushaka kwikuza. Baravuze bati: “Ni ukuri Uwiteka avugira mu kanwa ka Mose musa? Twe ntatuvugiramo?” Kubera kwibwira ko Imana yabahaye ikuzo kimwe, bumvaga ko bari ku mwanya umwe ndetse bahuje ubutware. AA 260.2
Kubera kwemera gutwarwa n’umwuka wo kutanyurwa, Miriyamu yabonye impamvu yo kwitotombera by’umwihariko ibikorwa Imana yari yariyoboreye. Miriyamu ntiyigeze ashimishwa n’umugore Mose yashatse. Kubona Mose yarahisemo umugore ukomoka mu bundi bwoko aho gushaka umugore mu Baheburayo, byari igitutsi ku muryango wabo no ku bwoko bwabo. Zipora ntiyari akunzwe. AA 260.3
Nubwo yitwaga “Umunyetiyopiyakazi,” (Kubara 12:1), umugore wa Mose yakomokaga i Midiyani, bityo yari uwo mu rubyaro rwa Aburahamu. Ku isura ye yari atandukanye n’Abaheburayo kuko umubiri we wajyaga kwiraburaho gato. Nubwo atari Umwisirayelikazi, Zipora yasengaga Imana nyakuri. Yagiraga isoni, akiyoroshya, akagira urugwiro kandi yashengurwaga no kubona umuntu ufite umubabaro. Iyo mpamvu ni yo yatumye ubwo Mose yari agiye mu Misiri, amubwira gusubira i Midiyani. Yifuzaga ko atazababazwa no kubona ibihano byari kugera ku Banyamisiri. AA 260.4
Ubwo Zipora yari asanze umugabo we mu butayu, yabonye yuko inshingano afite zamumaragamo intege, maze abimenyesha Yetiro watanze inama y’uburyo yamuruhura. Iyo ni yo yabaye intandaro ikomeye yatumye Miriyamu yanga Zipora. Kubera kubabazwa no kwibwira ko we na Aroni basuzuguwe, yafataga ko umugore wa Mose ari we ntandaro yabyo. Yafashe umwanzuro ko ijambo Zipora afite kuri Mose ari ryo ryamubujije kubagisha inama nk’uko yari asanzwe abikora. Iyo Aroni ashikama mu kuri, aba yarakomye icyo cyaha imbere; ariko aho kugira ngo yereke Miriyamu ko imyifatire ye ari mibi, yifatanyije nawe, atega amatwi amagambo ye yo kwivovota n’uko bafatanya kugira ishyari. AA 260.5
Mose yihanganiye ibyo bamuvugagaho aricecekera atitotomba. Ubunararibonye Mose yari yarakuye mu myaka myinshi y’umuruho no gutegerereza i Midiyani (yahakuye umwuka wo kwicisha bugufi no kwihangana), ni bwo bwamuteguriye guhangana no kutizera no kwivovota kw’Abisiraheli ndetse n’ubwibone n’ishyari by’abagombaga kumubera abafasha beza afite kwihangana. Mose yari “umugwaneza warusha abantu bose bariho icyo gihe,” kandi iyo ni yo mpamvu yahawe ubwenge n’amabwiriza bivuye ku Mana kurusha abandi bose. Ibyanditswe biravuga biti: “Abicisha bugufi azabayobora mu byo gukiranuka, abicisha bugufi azabigisha inzira ze.” (Zaburi 25:9). Abicisha bugufi bayoborwa n’Uhoraho kubera ko bemera kwigishwa no kugirwa inama. Baba bafite icyifuzo kivuye ku mutima cyo kumenya no gukora ibyo Imana ishaka. Isezerano Umukiza yatanze ni iri ngo: “Umuntu nashaka gukora ibyo Ikunda, azamenye ibyo nigisha ko byavuye ku Mana.” (Yohana 7:17). Kandi Umukiza avugira mu ntumwa Yakobo agira ati: “Ariko niba hariho umuntu muri mwe ubuze ubwenge, abusabe Imana, iha abantu bose itimana, itishama, kandi azabuhabwa.” (Yakobo 1:5). Ariko isezerano rye ni iry’abantu bafite ubushake bwo gukurikira Imana badakebakeba. Imana ntihata ubushake bw’umuntu uwo ari we wese; bityo rero ntishobora kuyobora abantu bibona badashobora kwigishwa, bashaka kwikurikirira inzira yabo bwite. Umuntu w’imitima ibiri; - ushaka gukurikiza ubushake bwe kandi avuga ko akora ibyo Imana ishaka — Ibyanditswe bimuvugaho aya magambo ngo: “Umeze atyo ye kwibwira ko azagira icyo ahabwa n’Umwami Imana.” Yakobo 1:7. AA 261.1
Imana yari yaratoranyije Mose kandi yari yaramushyizeho Mwuka wayo. Ku bwo kwitotomba kwabo, Miriyamu na Aroni ntibakoze icyaha cyo guhemuka ku muyobozi wabo gusa, ahubwo no ku Mana ubwayo. Abo bitotombaga barahamagawe ngo baze ku ihema ry’ibonaniro, bahagararane na Mose. “Uwiteka amanukira mu nkingi y’igicu, ahagarara mu muryango w’Ihema ryera, ahamagara Aroni na Miriyamu, bombi baraza.” Ntabwo kuba bari bafite impano y’ubuhanuzi byirengagijwe; Imana yajyaga ivuganira nabo mu iyerekwa no mu nzozi. Ariko Mose we, uwo Imana ubwayo yari yaravuzeho ko ‘ari umwizerwa mu nzu yayo yose,’ yari yarahawe uburyo bwo kuvugana n’Imana begeranye. Mose we yavuganaga n’Imana n’akanwa ke. Uhoraho yarababajije ati: ” Ni iki cyabatinyuye kunegura umugaragu wanjye Mose? Bikongereza uburakari bw’Uwiteka, aragenda.” Igicu cyari mu ihema cyaragiye mu rwego rwo kwerekana ko bitanejeje Imana, maze Miriyamu arahanwa. “Miriyamu asesa ibibembe, byera nk’urubura.” Aroni we nta cyo yabaye, ariko Imana yaramucyashye bikomeye ibinyujije mu gihano cya Miriyamu. Ubwo noneho, ubwibone bwabo bucishijwe bugufi mu mukungugu, Aroni yatura icyaha cyabo anasaba ko mushiki we atarimburwa n’icyo cyago cyari giteye ubwoba. Kubera gusenga kwa Mose ibyo bibembe byarakize ariko Miriyamu yagombaga kuba inyuma y’inkambi akahamara iminsi irindwi. Ikimenyetso cy’uko ubwiza bw’Imana buri ku ihema ry’ibonaniro nticyongeye kuboneka kugeza igihe Miriyamu yari yirukanwe mu nkambi. Kubera umwanya w’icyubahiro yari afite ndetse no kubabazwa n’igihano yari yahawe, abantu bose bagumye i Hazeroti, bategereje ko agaruka. AA 261.2
Ubwo buryo Uwiteka yagaragaje kutanezerwa kwe byari bigamije kubera Abisiraheli bose umuburo, gukoma imbere umwuka watutumbaga wo kutanyurwa no kutumvira ubuyobozi. Iyo ishyari no kutanyurwa bya Miriyamu bidacyahwa ku mugaragaro, byari kubyara ikibi gikomeye. Ishyari ni kimwe mu mico ikomeye iranga Satani ishobora kuba mu mutima w’umuntu, kandi ni imwe mu ngeso igira ingaruka mbi cyane. Umunyabwenge aravuga ati: “Uburakari butera urugomo, kandi umujinya umeze nk’isuri; ariko ni nde washobora kwihanganira ishyari?” (Imigani 27:4). Ishyari ni ryo ryabanje kuzana amacakubiri mu ijuru, kandi kuriha icyicaro byazanye ibibi bitavugwa mu bantu. “Aho amakimbirane n’intonganya biri, ni ho no kuvurungana kuri no gukora ibibi byose.” Yakobo 3:16. AA 262.1
Kuvuga ibibi by’abandi no kwigira abacamanza b’ibyo bakora n’impamvu zabyo, ntabwo bifatwa ko ikintu cyoroheje. “Bene Data, ntimugasebanye. Usebya mwene Se, cyangwa agacira mwene Se urubanza, aba asebya amategeko, kandi ni yo aba aciriye urubanza. Ariko nucira amategeko urubanza, ntuba uyashohoje, ahubwo uba ubaye umucamanza.” (Yakobo 4:11). Hariho umucamanza umwe — “uzatangaza ibyari byahishwe mu mwijima, kandi akagaragaza n’imigambi yo mu mutima.” (1Abakorinto 4:5). Umuntu wese wiha inshingano yo gucira imanza no guciraho iteka bagenzi be, aba yambura Umuremyi ububasha bwe yihariye wenyine. AA 262.2
Bibiliya itwigisha mu buryo bwihariye kwirinda kugira ibirego, uko byaba byoroheje kose, turega abantu Imana yahamagaye kugira ngo bayihagararire. Igihe intumwa Petero ivuga iby’itsinda ry’abanyabyaha babaye akahebwe aravuga ati: “Ariko cyane cyane abagenda bakurikiza kamere, bamazwe no kurarikira ibyonona, bagasuzugura gutegekwa. Ni abantu bahangara ntacyo batinya; ni ibyigenge, ntibatinya no gutuka abanyacyubahiro; nyamara abamarayika, nubwo barusha abo bantu imbaraga n’ubushobozi, ntibahangara kurega abo banyacyubahiro ku Mwami Imana, babatuka.” (2 Petero 2:10,11). N’intumwa Pawulo mu mabwiriza yahaye abari bashinzwe itorero yaravuze ati: “Ntukemere ikirego ku mukuru, hatariho abagabo babiri cyangwa batatu.” 1Timoteyo 5:19. Iyahaye abantu inshingano ikomeye yo kuyobora no kwigisha abantu bayo, izabaza abantu uburyo bagirira abagaragu bayo. Tugomba kubaha abo Imana yahaye icyubahiro. Igihano Miriyamu yahawe gikwiriye gucyaha abantu bose bagirira ishyari kandi bakitotombera abo Imana yahaye umutwaro wo gukora umurimo wayo. AA 262.3


c: text/html

text:
Abakunzi benshi bakunze gutandukana bigatungura benshi bazi iby’urukundo rwabo ariko ntibatekereze ko umuntu afata icyemezo cyo gutandukana n’umukunzi we byayoberanye, hari ibintu ubundi biza ku isonga mu gushengura umutima w’umukobwa ku buryo yumva kuva mu rukundo ari cyo gisubizo kizima.
Abakobwa benshi ubushakashatsi bugaragazwa n’abahanga mu by’urukundo buvuga ko badakunda kwisabira abakunzi babo gutandukana akaba ariyo mpamvu bahitamo kubatendeka aho kubasaba gutandukana.
Iyo umukobwa atunguwe no kubona ibinyuranye n’ibyo yari ategereje mu rukundo ashobora kudahita afata icyemezo cyo gutandukana n’umuhungu bakundanye ariko akaba muri urwo rukundo adatekanye, ahangayitse kandi yumva agenda acika intege aho hanaziramo no kuba yatendeka kuko atanyuzwe.
Urubuga le plurielles.fr ruvuga bimwe mu bishobora kuzonga/kubuza amahoro umukobwa uri mu rukundo, ibi byanamutera gutendeka:
1. Iyo atitaweho mu buryo butandukanye kandi ubwo aribwo bwose n’umuhungu bakundana
2. Iyo umuhungu bakundanye amubangamira cyangwa se amuyoborana igitugu ndetse akanamufatira ibyemezo kuri buri gikorwa cyose.
3. Iyo umuhungu bakundanye atajya ashaka kugaragaza cyangwa kumwereka ko atewe ishema nawe. Aha nk’igihe ahora yumva urukundo rwabo bombi rwaguma ari ibanga ryabo bombi gusa ariko baba bari mu bandi bagenzi babo rukaba ibanga.
4. Iyo umuhungu nta mpano n’imwe by’umwihariko iciriritse ajya amuha, na cyane ko abakobwa benshi bikundira impano zidahanitse ndetse zitanahenze zivuye ku bakunzi babo.
5. Iyo buri gihe umuhungu ahora mu ifuhe n’ishyari, ibyo bitera umukobwa gutekereza ko atajya yigera aba umwizerwa imbere y’umukunzi we.
6. Iyo umuhungu akunda kugira inyuro cyangwa se ubika inzika: Niba umukobwa akoze agakosa gato, umuhungu akazajya ahora akamucyurira kabone nubwo haba hashize igihe iryo kosa yararimusabiye imbabazi. Ibi umukobwa abifata nko kumuhoza ku nkeke.
7. Iyo umuhungu ahora ashaka ndetse arwanira ko umukobwa yatera nkawe kuri buri kimwe cyose cyangwa ko bahuza imitekerereze, kandi ntibishoboka kuko buri wese aba afite uko atekereza nuko abona ibintu ahubwo icyo bakora ni ugushyira hamwe ibitekerezo byabo hamwe no kuzuzanya.

robotstxt: allowed

filter: keep


text:
Aha turavuga ibyo kurya, kwisiga, kwambara ndetse n’ibindi. Mu bikenerwa byose usanga ibyo kurya ari byo by’ibanze kuko nta muntu wabaho atarya ngo agire ubuzima.
Ku bijyanye n’imirire hari abahitamo gukoresha ibyavuye mu nganda ariko abahanga bavuga ko gukoresha ibikoresho by’umwimerere bituma ubuzima burushaho kuba bwiza.
Kimwe mu byo ibikoresho by’umwimerere nk’amavuta yo guteka bishobora kurinda, ni indwara zitandura nk’umutima, diabète n’izindi zihitana imbaga kuri ubu.
Ikibazo cy’indwara zitandura cyugarije Isi, urugero twarubonera mu Rwanda aho 46% bapfa ku mwaka baba bahitanywe n’izi ndwara.
Nyuma yo kubona ko abantu bahangayikishijwe no kutabona ibikoresho by’umwimerere, ikigo gitunganya ibikoresho bitandukanye, Kaso cyiyemeje gufasha abantu kubibona.
Muri Kaso hakorerwa amavuta atandukanye yaba ayo guteka ndetse no kwisiga akaba akorwa mu bihingwa by’umwimwimerere, batanga kandi ibifasha abantu kugabanya ibiro n’ibindi bituma ubuzima burushaho kugenda neza.
Mu kiganiro IGIHE yagiranye n’Umuyobozi wa Kaso, Umutibagirana Annick, yavuze ko bagira ibicuruzwa bitandukanye bifasha abantu kurushaho kugira ubuzima bwiza.
Ati “Muri Kaso tugira ibicuruzwa byinshi amavuta ya avoka n’andi mavuta yo gutekesha atandukanye; aya karoti, coconut n’andi ndetse tugira n’amavuta ajyanye n’uruhu ashobora gutuma uruhu rworoha ndetse n’imisatsi yawe ikarushaho kuba myiza.”
Yakomeje avuga ko bafasha abantu kugabanya ibiro ndetse bakabaha ubujyanama butandukanye mu gukoresha ibicuruzwa byabo, bituma ubuzima bw’abakiliya babo burushaho kugenda neza.
Ati “Rero niba ushaka kugabanya ibiro byawe ugomba kumenya ibyo ukorera umubiri wawe, ni ukuvuga ngo ibyo urya, uburyo ubirya n’igihe ubirira, niyo mpamvu kuri Kaso dufasha abakiliya bacu gusobanukirwa ibicuruzwa byacu atari ukubigura akagenda akabikoresha uko yishakiye.”
“Ahubwo kubikoresha mu buryo bukwiye ni gute wabikoresha, ni ryari wabikoresha kugira ngo bikugurire umumaro, duharanira ko abakiliya bacu basobanukirwa neza akamaro k’ ibicuruzwa byacu.”
Abamenye Kaso bafite ubuzima bwiza
Kaso imaze imyaka itandatu icuruza iby’umwimerere, abamaze kuyigana ubu banyuzwe n’ubuzima babayemo kuko babashije kuburinda. Bamwe mu bakiliya ba Kaso baganiriye na IGIHE bayibwiye ko bayigannye bafite ibibazo bitandukanye by’ubuzima ariko bikaza gukemuka, ubu ubuzima bwabo bumeze neza.
Nina Ruth Harris, yakoresheje amavuta y’avoka haba ku ruhu n’amafunguro yamuguye neza ku buryo ubu nta yandi ashobora gukoresha atari ayo muri Kaso.
Yagize ati “Naguze amavuta ya avoka ya Kaso nyaguriye uruhu rwanjye kuko nari narabyumvanye umuntu w’inshuti yanjye ambwira ko ari meza ku ruhu atuma rumera neza. Hanyuma umunsi umwe kuko umugabo wanjye ari umutetsi nasanze yayakuye mu bwogero ari kuyatekesha ibiryo yatekesheje ayo mavuta byari bitangaje.”
Yakomeje avuga ko kuva yarya amafunguro atekesheje amavuta ya Kaso nta yandi mavuta yifuza gutekesha kuko yahinduye ubuzima bwe.
Ati “Iyo utekesheje amavuta asanzwe uba wumva mu kanwa hatameze neza ariko iyo utekesheje amavuta ya avoka hari ukuntu uba wumva umeze neza ndetse nta nubwo umenya ko washiririje amavuta kandi uba wumva ufite ubuzima bwiza.”
Makuza Joseph Irené we yari afite ikibazo cy’uruhara rwamuryaga ndetse adafite amavuta yo gusiga mu bwanwa, aho yahuriye na Kaso yabonye amavuta ajyanye n’uruhu rwe.
Ati “Mbere yo gukoresha amavuta ya Kaso nagiraga ibibazo byo kwishima ndagije kogosha umusatsi; nta nubwo nari mfite amavuta meza yo gusiga mu bwanwa, yaba atuma bukura neza cyangwa uruhu rukamera neza.”
“Naje gutangira gukoresha ibicuruzwa bya Kaso ntangira kubona impinduka umunsi ukurikiyeho maze kogosha, uruhara ntirwari rukimbabaza ndetse n’ubwanwa bwari bworoshye kubwitaho. Icyo ni cyo mba nkeneye nk’umusore kuba umutwe n’ubwanwa bisa neza.”
Ku ruhande rwa Mugabo Chris Ivan we yavuze ko yanyoye icyayi cyo muri Kaso kimufasha kugabanya ibiro ndetse bimufasha no kugira ibihe byiza mu buriri.
Yagize ati “Detox Tea yo ni ikindi kindi mbere barambwiraga ngo izamfasha kugabanya ibiro n’ibindi bitandukanye kandi icyo cyarakoze nubwo ntabitekerezaga.”
“Ariko mfite n’indi nkuru itandukanye, mfite inshuti rimwe yaransuye nyakiriza icyo cyayi ubu twabaye inshuti magara, ushobora gutekereza nawe icyabiteye mu buriri ubu nta rwitwazo mara amasaha ahagije, rero meze neza ubu arankunda cyane ni ukumuhamagara gusa agahita abanguka icyo cyayi cyampaye urwibutso ntazibagirwa.”
Yakomeje ashimira Kaso uburyo yita ku buzima bw’abantu ashishikariza buri wese kuyigana.
Ati “Ndashimira Kaso kuko mbere sinari nyizi none ubu ngubu meze neza cyane, buri wese ashobora kuyigana.”
Akenshi abantu bakoresha ibikoresho bitandukanye ariko ntibite ku kureba ubuziranenge bwabyo, byaba byiza gukoresha iby’umwimemere kuko ubuziranenge bwabyo buba bwizewe kandi birinda ubuzima guhura n’ibibazo bitandukanye.
Amafoto: Luqman


text:
Uyu muhango wo guca imyeyo witabwagaho n’abakobwa b’abangavu n’abagore batabikoze mu bukumi bwabo, ni uwo gukurura bimwe mu bice by’igitsina cyabo bikaba birebire mu rwego rwo kwitegura kuzaba abagore babereye urugo, cyane ko hambere iyo umugabo ngo yasangaga umugore yashatse atarakunnye byateraga agatotsi mu mibanire yabo.
Uretse ibyo, Abanyarwandakazi bawufataga nk’ingenzi kuko uko ibyo bice byamaraga kuba birebire byabaga ari nk’umwambaro w’igitsina.
Nubwo uyu muco hari abavuga ko ari uw’abo hambere, abazi uburyo bwo kuwukora bawusaruramo amafaranga muri iki gihe, hakaba n’abadaterwa isoni no kubyatura.
Mukamana Dative, umugore w’imyaka 44 y’amavuko wamamaye ku kazina ka “Masenge”, yatangaje ko amaze imyaka irenga 20 atunzwe no gukunira abagore n’abakobwa bamugana ku bwinshi anashimangira ko agiye gushinga ishuri ryigisha igitsina gore guca imyeyo ngo afashe ingo nyinshi.
Avuga ko guca imyeyo atabyize ahubwo ari impano yakuranye ngo kuko akiri n’umwana hari ubwo yabikoreraga bagenzi be biganaga.
Mukamana yemeza ko intego yo gushinga ishuri ryigisha guca imyeyo yayigize nyuma y’aho abagore benshi bamugana baba bamubwira ko ingo zabo zigiye gusenyuka kubera ko batakoze uwo muhango.
Ati “Intego yanjye ubundi ni ukubaka sosiyete nyarwanda no gufasha ingo cyane zirimo gusenyuka kuko njya mbibona kenshi cyane hakaza abagore bakambwira ngo ‘mfasha urugo rwanjye ruri gusenyuka’, intego rero mfite ni uko izi ngo ziri gusenyuka kuko wenda umugore atakoze uyu muhango zongera zikubakika zikamera neza.”
Yakomeje agira ati “Ubu mfite gahunda yo gushinga ishuri ryo kwigisha uburyo baca imyeyo kandi bindimo cyane kuko rizajya ryigisha abagore n’abakobwa batabikoze uko babikora bityo bigabanye wa mubare mwinshi w’ingo muri iki gihe turi kubona zisenyuka.”Yongeyeho ko atazi neza igihe iri shuri rizaba ryatangiye gukora ariko ashimangira ko nabona abaterankunga rizatangira mu mwaka utaha.
Uyu mugore asobanura ko umuhango wo guca imyeyo umukobwa atangira kuwukorerwa afite imyaka 12 akanashimangira ko n’abagore b’imyaka 45 abibakorera kandi bikaza.
Uyu mwuga ngo uramutunze kandi umaze kumugeza kuri byinshi cyane ko ku munsi ashobora kwakira abakiliya bagera ku 10 ku buryo ku kwezi yinjiza agera kuri miliyoni imwe y’amafaranga y’u Rwanda.
Ati “Urantunze kandi neza ubu maze gukuramo inzu ya miliyoni 20 abana barize abandi baracyiga kandi no mu cyaro narubatse.”
Yongeyeho ko nta giciro fatizo agira cy’amafaranga ahabwa iyo yaciriye umuntu imyeyo ahubwo biterwa n’umubiri w’umuntu kuko hari n’ababa bafite umubiri ukomeye.


text:
Hari abizerera mu nzozi, icyo arose akumva ko byanze bikunze kigomba kubaho, ibyo bita 'gukabya inzozi' - ibyatumye umugabo witwa Kwadwo Adusei uzwi ku izina rya Desco wo muri Ghana yica umugabo mugenzi we - amuziza ko yamurose asambana n'umugore we.
Uyu mugabo w'imyaka 45, Kwadwo Adusei Desco, yatawe muri yombi azira kwica inshuti ye i Wawaase muri Afigya Kwabre y'Amajyepfo mu karere ka Ashanti muri Ghana. Amakuru ya Ghpage avuga ko Desco yishe mugenzi we kuko ajya akabya inzozi.
Nyuma yo kurota ko umugabo wari inshuti ye magara aryamanye n’umugore we, bivugwa ko yahise ashaka uburyo yabonana n'uwo mugabo Kwesi Banahene w'imyaka 48. Yamugezeho ahita amutera icyuma arapfa. Byabaye imirwano itoroshye aho Sekuru w'uyu mugabo ukuriranyweho icyaha cyo kwica nawe yahakomerekeye bikomeye.
Ghpage, ivuga ko Sekuru yaje guhosha imirwano maze Desco kuko yari afite icyuma ahita akimutera mu bugabo, hari hagiye kugwa abantu babiri ariko umusaza ubu akaba ari kuvurirwa mu bitaro bya Ankaase. Desco yabwiye abanyamakuru ko inzozi ze zihora zisohora kandi ko atari gutegereza ko izo yarose bamusambanyiriza umugore ziba impamo, ahitamo guhita yica uzamuca inyuma.


text:
KWAMAGANA GAHUNDA ZO KWICISHA ABATURAGE INZARA
Rishingiye kuri gahunda Leta ya Kigali ikomeje gutura ku baturage zigashyirwa mu bikorwa batagishijwe inama;
Rigarutse na none ku kibazo cy’inzara ikomeje kuvuza ubuhuha mu Rwanda;
Ishyaka PS IMBERAKURI ritangarije abanyarwa inshuti z’u Rwanda n’ IMBERAKURI by’umwihariko ibi bikurikira:
1. Hashize igihe kitari gito hirya no hino mu gihugu hashyizweho gahunda yo guhuza ubutaka maze abaturage bagategekwa guhingira mu mashyirahamwe igihingwa kimwe, maze bagasarurira abashoramari. Ni muri urwo rwego muriyi minsi mu ntara y’i Burasirazuba, mu karere ka Kayonza, umurenge wa Kabare, akagari ka Gitara umushinga witwa “Land Husbandry Water Harvesting and Hillside Irrigation – LWH” ukorera muri Minisiteri y’ubuhinzi (MINAGRI) watangiye guhuza ubutaka kugirango ubuhingeho ibigori. Ibi byose kandi ubikora umaze kurandagura indi myaka yose yari isanzwe itunze abaturage (insina, amasaka, ikawa n’imyumbati) ntihagire n’ingurane uha abaturage. Kugeza ubu, abaturage babuze uwo bitabaza muri urwo rugomo rwo kubatwara amasambu no kubarandurira imyaka, dore ko abategetsi bavugako ari amategeko yavuye hejuru, naho abahagarariye umushinga bo ngo n’amajyambere bazanye, cyane ko ubu umuntu uhinga amasaka afatwa nk’uhinga urumogi, nyamara dusanzwe tuzi ko intara y’iburasirazuba ari ikigega cy’u Rwanda mu bihingwa ngandura rugo harimo n’amasaka. Ikindi kitumvikana n’ukuntu uwo mushinga urimo guca amaterasi mu mibande mu gihe bisanzwe bizwi ko akamaro k’amaterasi ari ako kurwanya isuri ku misozi.
2. Mu gutangiza uyu mushinga, abaturage ngo bari bijejwe ko uzabaha akazi, nyamara, byahe birakajya. Kugeza ubu, abakozi bakorera uyu mushinga wa LHW baturuka mu zindi ntara, uretse ko nabo binubira uburyo bafashwe. Uretse kugenerwa intica ntikize, nta n’ubwo babarirwa imibyizi yose bakoze. Abakozi twashoboye kuganira badutangarije ko ku minsi mirongo ine n’itanu (45) bakoze, bagiye bahemberwa cumi n’itanu (15) gusa.
3. Imbuto y’ibigori yo guhinga irakabije guhenda, dore ko ikilo kimwe ari amafaranga magana atandatu (600frw) waba udafite ayo mafaranga ugasabwa gutwara imbuto mukagirana amasezerano ko imbuto baguhaye niyera uzayibagarurira uyikubye kabiri ni ukuvuga niba uhawe ibiro icumi (10 kg) uzishyura ibiro makumyabiri (20 kg). Kuri ibi kandi hakiyongeraho ko mugihe ibigori byeze ntawe ugomba kubisarura atabifitiye uruhushya cyangwa se ngo yihitiremo umusaruro asigarana n’uwo agurisha n’aho yawugurisha. Iyi gahunga ya runyunyuzi yagaragaye no mu tundi turere nka Rusizi aho ubu umuturage ategekwa kugurisha umusaruro wose mu ma siro y’imishinga nk’uyu ku giciro kiri hasi, agahindukira akagura muri ayo ma siro ibyo kumutunga ahenzwe cyane. Urugero, nk’ubu, ikilo cy’ibigori umuhinzi akigurisha amafranga Magana atatu ( 300Fw) nyamara we akakigura ku mafranga Magana atandatu (600Frw).
4. Ikindi umuntu atabura kuvuga n’uburyo abaturage bahatirwa kugura ifumbire na rwiyemezamirimo wayizanye aho ku giciro ashaka. Aha, abaturage bakaba badafite uburenganzira bwo gukoresha ifumbire basanganwe kandi n’amafranga yo kugura ifumbire ari ntayo cyane ko imyaka yabo bagombaga gukuraho amafranga uyu mushinga urimo kuyirandura;
Ishyaka PS IMBERAKURI rikomeje kwibaza impamvu y’ibi bikorwa bigayitse bikomeje kwibasira abaturage icyo bigamije kuko bigaragara ko nta cyiza abaturage bifurizwa niba bahatirwa kurandagura ibyagombye kubatunga nta kibisimbura kindi bahawe.
Ishyaka PS IMBERAKURI rikomeje gusaba leta ya Kigali guhagarika izi gahunda zo kwicisha abaturage inzara cyane ko ubu bizwi hose ko inzara imaze gukwira hirya no hino mu gihugu, aho abaturage bakubitira abana kuryama mu gihe hari abandi bamena ibyo kurya. Niba koko uyu mushinga wa LWH hari ubukire uzaniye abaturage ba kano karerere wagombye gufata umwanya ukabasobanurira icyo uteze ku baturage n’icyo abaturage bawutezeho.
Nta majyambere azagerwaho mu gihe inzara ica amara.
Bikorewe i Kigali kuwa 22 Gashyantare 2013
Alexis BAKUNZIBAKE
Visi perezida wa mbere.
ITANGAZO RIGENEWE ABANYAMAKURU N° 005/P.S.IMB/013


text:
Musanze: Urujijo ku murambo w’umukobwa basanze umanitse mu giti
Mu Kagari ka Buramira mu Murenge wa Kimonyi mu Karere ka Musanze, haravugwa urupfu rw’umwana w’umukobwa w’imyaka 12, basanze amanitse mu giti cya avoka aziritse mu ijosi umwenda asanzwe yambara.
Nk’uko Kigali Today yabitangarijwe n’Umunyamabanga Nshingwabikorwa w’Umurenge wa Kimonyi, Nteziryayo Epimaque, ngo amakuru bayabwiwe n’abaturage ejo ku wa mbere tariki 19 Nyakanga 2021 mu ma saa tatu n’igice, bavuga ko babonye umurambo w’umwana umwanitse mu giti cya avoka.
Ngo hari abari babonye uwo mwana mu gitondo muri icyo giti ari kumwe n’ababyeyi be basoroma avoka, ariko ngo mu minota mike batungurwa no kumubona amanitse muri icyo giti nk’uko Gitifu Nteziryayo akomeza abivuga.
Agira ati “Ngo uwo mwana yari yabyutse ari guca avoka muri icyo giti ababyeyi be bahari nta kibazo, mu kanya gato undi mwana ngo ni bwo yahatambutse amubona amanitse mu giti yejuru aziritse mu ijosi umupira we w’imbeho asanzwe yambara ariko urimo amapfundo”.
Uwo muyobozi, avuga ko uwo mwana ari mu bamaze iminsi bakoze ikizamini gisoza amashuri abanza, dore ko asanzwe yiga mu Rwunge rw’Amashuri rwa Kitabura muri uwo murenge, avuga ko urupfu rwe ruteye urujijo nyuma y’uko yanavuganye n’ababyeyi be, ndetse bakavuga ko uwo mwana bamukunda kubera ko ngo asanzwe yitonda.
Ati “Ni umwana ukiri muto cyane w’imyaka 12, ndetse ari mu barangije ibizamini bisoza amashuri abanza yari yiteguye kujya mu yisumbuye, navuganye na se na nyina nsanga hagati y’ababyeyi nta kibazo gihari, noneho mbabajije ko nta kibazo cyari gihari hagati yabo n’uwo mukobwa, bambwira ko nta kibazo bari bafitanye ko yari umwana mwiza banemera kandi witonda, mbese na bo byabayobeye”.
Ubuyobozi buvuga ko nyuma yo kubimenyesha Police na n’Urwego rw’Igihugu rw’Ubugenzacyaha (RIB), ngo izo nzego zombi zahageze zikora ibyo zishinzwe, nyuma umurambo ujyanwa mu bitaro bya Ruhengeri, ariko ngo isuzumwa ryawo rikaba rigiye gukorerwa mu bitaro bya Kacyiru mu rwego rwo kumenya neza icyamwishe.
Ibitekerezo ( 1 )
Ariko I Musanze kuki hatajya habura amakuru kenshi nabi,
Gitifu wakubise abaturage, hotel Zanze kuzura,abakinnyi ba Musanze basinda bagashwana,....


text:
Abanyeshuri bafashwa na FARG bavuga ko umwaka ushize ntabufasha bwayo babona
Abanyeshuri biga muri Kaminuza ya Kigali (UoK) baterwa inkunga n’Ikigega gitera inkunga Abarokotse Jenoside yakorewe Abatutsi mu 1994 batishoboye FARG, barataka imibereho mibi nyuma y’aho amafaranga bari basanzwe babona abafasha mu mibereho bamaze umwaka batayabona.
Aba banyeshuri baterwa inkunga n’iki kigega bari basanzwe biga muri Kaminuza ya KIM ariko mu Ugushyingo 2020 iza gufunga imiryango kubera ibibazo by’amikoro.
Ubusanzwe aba banyeshuri babona 400 000 Frw ku mwaka. Ni ukuvuga 40 000Frw buri kwezi, bakayahabwa mu gihe cy’amezi 10 mu byiciro bitatu.
Aba banyeshuri bavuga ko ibyiciro bibiri bya mbere bari babonye aya mafaranga ariko icya gatatu, ni ukuvuga ibihumbi 120 Frw, bari batarayabona kuva aho batangiriye muri UoK.
Aba banyeshuri babwiye TV1 ko bagiye kumara umwaka batabona amafaranga ababeshaho kuko bayaheruka muri Mata 2020 ubwo bari bakiri muri Kaminuza ya KIM.
Umwe yagize ati “Ni ikibazo kuko amafaranga yadufashaga mu bigendanye n’imyigire, amatike, kwishyura amazu. Kuba rero tutayabona ubuzima bwarahagaze, kujya ku ishuri tujyayo bitugoye, bamwe bararihagarika kuko ubushobozi twahabwa bwabuze kandi ntaho turi bukure”.
Undi ati “Mu nzu ducumbitsemo bamwe inzara yarabishe, hari abatsinzwe amasomo kubera inzara yabishe bakajya gukora ubuyede.”
Aba banyeshuri bavuga ko no mu gihe amasomo yahagarikwaga kubera icyorezo cya icyorezo cya COVID-19, batatashye kuko bakomeje amasomo mu buryo bw’ikoranabuhanga.
Umuyobozi wa FARG, Uwacu Julienne, yabwiye IGIHE ko ibyatangajwe n’abanyeshuri atari ukuri.
Ati “Niba hari uwari mu mwaka wa nyuma akaba yaragiye ku ishuri mu Ugushyingo, twatangiye kubara ko ari ku ishuri mu Ugushyingo. Ibya mbere kuko hari muri Guma mu rugo ntabwo twari gutanga amafaranga batiga, ni kimwe no kubarihirira”.
Yasobanuye ko nyuma y’itangira ry’amashuri, nabo bihutiye kwishyurira abanyeshuri.
Ati “Kuva aho amashuri atangiriye, twatangiye gutanga amafaranga atunga abanyeshuri, n’amafaranga y’ishuri yo kwishyura Kaminuza.”
Yavuze ko abigaga muri KIM batahise bajya ku ishuri, abo bazahabwa amafaranga bitewe n’igihe batangiriye.
Ati “KIM yo ntabwo yafunzwe, yo ubwayo yarifunze, ikibazo cyayo kirihariye kubera ko bagize ikibazo cy’ubukungu. Muri bo hari abari bagiye mu mwaka wa nyuma, abahise babona aho bajya kwiga ubu bari kurangiza mu mwaka w’amashuri wa 2019-2020, babonye n’amafaranga.”
Yakomeje agira ati “Muri KIM harimo abatari mu mwaka urangiza batahise bajya no ku ishuri, ubu batangiye mu mwaka wa 2020-2021. Abatangiye icyo gihe ntibaramara umwaka batabona amafaranga, turatangira kuvuga ko bahabwa amafaranga abatunga guhera umunsi batangiye umwaka w’amashuri”.
FARG yashinzwe mu mwaka wa 1998, ikaba imaze kwishyurira ishuri abagenerwabikorwa bagera ku bihumbi 107 mu mashuri yisumbuye batanzweho miliyari 84 Frw, mu gihe abagera ku bihumbi 39 ari bo bamaze kurangiza amashuri makuru na za kaminuza bishyuriwe miliyari hafi 90 Frw.


text:
Guverineri Gatabazi yijeje Abanyagakenke amazi meza
Yanditswe na KAYITARE JEAN PAUL
Guverineri w’Intara y’Amajyaruguru Gatabazi JMV ubwo yasuraga amasoko ya Nyarubira, Gasayo na Nyarubunda mu murenge wa Coko yijeje abatuye Gakenke kugezwaho amazi meza.
Avuga ko mu Isanteri ya Ruli, umubare w’abaturage n’ingo byiyongereye ku buryo ibibazo by’amazi byikubye hafi inshuro eshanu.
Gatabazi asobanura ko amazi bari basanzwe bakoresha bayabonye mu myaka ya 1980 kandi na moteri zikoreshwa zarapfuye ku buryo abaturage batabona amazi.
Ati: “Abaturage bajyaga bavuga ko amazi ari make, hari igihe ababishinzwe bazamura metero kibe ibihumbi ijana (m3 100,000) bamara kuzizamura zikaba zakoreshwa n’ingo nka magana abiri amazi akaba arashize kandi na moteri iyazamura nayo yarapfuye, ariko hari indi yakozwe.
Mu masaha icumi noneho bayafungura mu masaha atatu akaba arangije gushira mu kigega kandi ya mashini ntishobora kongera kuyazamura mu masaha icumi itaruhuka.”
Guverineri Gatabazi akomeza avuga ko yasuye aya masoko ashaka kwirebera uko icyo kibazo cy’amazi giteye kuko ngo ni ahantu hagoye cyane, ni ahantu hadasanzwe.
Ati “Twasanze hakenewe moteri yindi nshyashya ishobora kugira ubushobozi bwo kuzamura amazi mu masaha makeya ikuzuza ibyo bigega.”
Avuga kandi ko yasanze hagomba kubakwa ibigega kugira ngo amazi ashobore gukwira abatuye isanteri ya Ruli kuko yaragutse. Ikindi cyarebwaga ni ahantu amasoko yafasha kugira ngo abaturage babone amazi nko ku batuye Coko na Ruli kugira ngo bashobore guhurizwa hamwe maze ikibazo cy’amazi kigakemuka.
Ati “Twasabye ko Akarere ka Gakenke kakora inyigo kugira ngo bikemuke. Ibigega ntibihenze, igihenze ni moteri yazamura amazi kandi akarere kemeye kubikora, ibyo kadashoboye hagashakwa ubundi bushobozi kandi twizeye ko bizakorwa.”
Murasira D’Amour utuye mu karere ka Gakenke avuga ko haramutse habonetse amazi baba basubijwe kuko n’abana babo bakererwa ku mashuri kubera kubanza kujya kuvoma kure. Ati “Twe ikibazo kidukomereye ni icy’amazi kuko nk’abana bacu mbere yuko bajya ku ishuri babanza kujya kuvoma ariko bagakererwa kuko aho dukura amazi ni mu bilometero nka bitanu kandi ni mu kabande hasi iyo.”
Nyiramana Cecile utuye muri santeri ya Ruli we asobanura ko baramutse babonye amazi baba baruhutse imvune bakura mu tubande aho bavoma. Akomeza avuga ko bafite amashanyarazi bacana bakabasha gukora ibibateza imbere ariko kugeza ubu bakaba bafite ikibazo cy’amazi.
Nkuko Gatabazi yabivuze, Akarere ka Rulindo gafite amazi ku gipimo cya 90%, Akarere ka Musanze nta kibazo cy’amazi gafite mu gihe uturere twa Gicumbi na Gakenke n’igice cya Burera bugifite ibibazo by’amazi kuko ngo nk’Akarere ka Gicumbi karacyafite amazi ari munsi ya 50%.


text:
Imigani
1. 1. Ubumwe butari ho bucibwa n’umusuzi: Uyu mugani usobanura ko impamvu iyo ari yo yose n’iyo yaba nto isenya ubumwe budahamye, butarimo ukuri. Uhuye n’indangagaciro yo kunga ubumwe.
- Uwawe umubona aheza n’ahabi: Uyu mugani usobanuye ko inshuti nyanshuti n’umuvandimwe nyawe bakuba hafi mu byishimo no mu byago. Uhuye n’indangagaciro yo kunga ubumwe.
- Abishyize hamwe ntakibananira: Uyu mugani usobanura ko ubufatanye no gushyira hamwe bituma abantu bashobora gukora ibyo bateganya byose. ImiganiUhuye n’indangagaciro yo kunga ubumwe, gufatanya.
- Abashyize hamwe Imana irabasanga: Uyu mugani usobanura ko abashyize hamwe bagafatanya batunganirwa. Uhuye n’indangagaciro yo kunga ubumwe, gufatanya.
5. 5. Ak’imuhana kaza imvura ihise: Uyu mugani usobanura ko ari byiza gukora ukigira udategereje iby’ahandi. Uhuye n’indangagaciro yo kwihesha agaciro.
- Haba Rugira hakaba umugizi: Uyu mugani usobanuye ko ari byiza gukora ibindi bikaza ari inyongera. Uhuye n’indangagaciro yo gukunda umurimo.
- Igikiza urugo kiruba imbere: Uyu mugani usobanuye ko ikigirira umuntu akamaro ari ikivuye mu maboko ye adategereje ibiva ku bandi. Uhuye n’indangagaciro yo gukunda umurimo.
- Imana ifasha uwifashije: Uyu mugani na wo usobanuye ko umuntu agomba gukora akareka ubunebwe n’uwamufasha akabona aho ahera. Uhuye n’indangagaciro yo gukunda umurimo.
9. Ubunebwe bwuguruza urugo umugayo: Uyu mugani usobanura ko ahari ubunebwe no kudakunda gukora harangwa no gusuzugurika imbere y’abandi. Uhuye n’indangagaciro yo gukunda umurimo n’iyo kwihesha agaciro.
- Umugisha w’umugabo ni amaboko ye: Uyu mugani usobanuye ko iterambere, ubukungu n’agaciro by’umuntu abikura mu gukora atitangiye itama. Uhuye n’indangagaciro yo gukunda umurimo n’iyo kwihesha agaciro.
- Agasore ndarishokoje ntikarushinga: Uyu mugani usobanuye ko ubunebwe butera ubukene. Uhuye n’indangagaciro yo gukunda umurimo.
- Inda ntindi icura iy’ejo: Uyu mugani usobanuye ko mu buzima ari byiza kuzigama no kugira neza kuko aba ari uguteganyiriza ibihe bizaza.
13. Ikinyoma n’umugayo biguca ku nshuti: Uyu mugani usobanura ko kutagira ukuri n’ubuhemu bituma abantu bacika kuri nyirabyo. Uhuye n’indangagaciro yo kugira umutima.
- Ugaya utwe atwibiramo: Uyu mugani usobanuye ko ari byiza kunyurwa n’ibyo umuntu afite. Uhuye n’indangagaciro yo kugira umutima.
- Kôonda (kunanuka) kuruta kwaanguha (guhemuka): Uyu mugani usobanuye ko ari byiza kudahemuka mu bukene kuruta kunezezwa n’ibivuye mu buhemu. Uhuye n’indangagaciro yo kugira umutima.
- Ineza irenza impinga: Uyu mugani usobanuye ko ugira neza na we azayigirirwa. Uhuye n’indangagaciro yo kugira umutima.
17. Ababiri bajya inama baruta ijana rirasana: Uyu mugani usobanuye ko abishyize hamwe ntakibananira. Uhuye n’indangagaciro yo kujya inama.
- Ako utazaha inshuti ntukayiraga: Uyu mugani usobanuye ko ari byiza kuvugisha ukuri kuruta kubeshya ibyo utazakora. Uhuye n’indangagaciro yo kugira ubupfura.
- Aho imfura zisezeraniye ni ho zihurira ihatanze indi irahaborera: Uyu mugani usobanuye ko ari byiza kuzuza amasezerano. Uhuye n’indangagaciro yo kugira ubupfura.
- Umugabo udahinga ntaririra akaryoshye: Uyu mugani usobanuye ko udakora atagombye kurarikira ibyiza abandi bagezeho. Uhuye n’indangagaciro yo gukunda umurimo.
21. Usanze inkuba isinziliye agira ngo nitoreye agasiga: Uyu mugani uhugurira abantu kugira ubushishozi mu byo bakora byose. Uhuye n’indangagaciro yo gushishoza.
- Iyakaremye ni yo ikamena: Uyu mugani usobanuye ko ubuzima bw’umuntu bugengwa n’Imana yamuremye butagengwa n’undi muntu. Uhuye n’indangagaciro yo kubaha ubuzima.
- Uruhahira babiri ntirurara ubusa: Uyu mugani usobanuye ko gufatanya bigeza abantu kuri byinshi. Uhuye n’indangagaciro yo kunga ubumwe.
- Bapfana iki irutwa na bahana iki: Uyu mugani usobanuye ko isano nyayo ari akamaro umuntu amariye undi. Uhuye n’indangagaciro yo kunga ubumwe.
25. Wima igihugu amaraso imbwa zikayanywera ubusa: Uyu mugani ukangurira abantu kwitanga no kutikunda. Uhuye n’indangagaciro yo gukunda igihugu.
- Imbuto y’umugisha yera ku giti cy’umuruho: Uyu mugani werekana ko nta cyo umuntu yageraho atakiruhiye. Uhuye n’indangagaciro yo gukunda umurimo.
- Umuba gito yima n’uwari uhaze: Uyu mugani usobanuye ko umuntu utagira ubupfura ahemuzwa n’ubusa. Uhuye n’indangagaciro yo kugira ubupfura.
- Umuntu yanga amahoro acagase akebo akahakura amakuba akuzuye: Uyu mugani usobanura ko uwanga kugirwa inama ahura n’ingaruka zitoroshye. Uhuye n’indangagaciro yo kwizerana no kujya inama.


text:
Gitifu wa Cyeza yahagaritswe ku kazi amezi abiri adahembwa kubera amakosa akomeye
Ukeneye kwamamaza! Gusobanuza! Gutanga amakuru? Hamagara 0788772818
Muhanga: Ubuyobozi bw’Akarere ka Muhanga bwahagaritse ku kazi Umunyamabanga Nshingwabikorwa w’Umurenge wa Cyeza Mukamutali Valerie bunasaba ko nta gihembo icyo ari cyo cyose agomba kubona muri iki gihe.
Amakuru Umuseke ufite avuga ko Gitifu wa Cyeza yandikiwe ashinjwa gukoresha nabi umutungo wa Leta aho yishyuye ashingiye ku nyandiko yakozwe n’abavandimwe ba Uwiringiyimana Marie Chantal, mu izina ry’Umuyobozi w’ishuri rya EP Ruli Catholique, ariko atarayisinyeho yemeza ko rwiyemezamirimo Sibomana Fulgence yarangije kubumba kositara 600 hakishyurwa asaga Frw 100, 000.
Mukamutali kandi ashinjwa kudakora neza inshingano ze, aho yahaye rwiyemezamirimo amaseserano y’isoko ryo kugemura amarangi n’ibindi bikoresho by’ibihumbi birenga 100 ku giciro fatizo cya Frw 280, 000 kandi hari rwiyemezamirimo watanze igiciro fatizo kingana na Frw 110, 000.
Mu yandi makosa Gitifu aregwa harimo isoko ryo kugemura amarangi n’ibindi bikoresho yatanze ku giciro fatizo cya Frw 264, 500, ku isoko ryo kugemura ibikoresho byo muri Quinquellerie agatsindwa kubera carte jaune y’imodoka yashingiweho itari iteganyijwe muri dossier d’appel d’offre (DAO).
Ibi byatumye rwiyemezamirimo akora imirimo y’isoko yishyurwa ku giciro kinini kandi atari we wari watsinze.
Amakuru Umuseke ufite avuga kandi ko hari amakosa Gitifu Mukamutali atamenyekanishije, rikaba ari ikosa ryo mu rwego rw’akazi yamenye ko undi mukozi wa Leta yarikoze akamukingira ikibaba.
Iryo kosa ni aho urugi rw’ingunguru rwabariwe agaciro ka Frw 4, 752, 027.
Mukamutali akabafasha gukosora igenagaciro nta burenganzira abifitiye bikaba byaratumye badakurikirana abakoze ayo makosa kuko bahise bagarura amafaranga arengaho.
Inyandiko irimo igihano Umuseke wabonye ivuga ko:
“Hashingiwe ko kuva wajya mu nshingano nta kindi gihano wigeze uhabwa ndetse no kuba amakosa warayakoze utabigambiriye bibaye impamvu zoroshya uburemere bw’amakosa wakoze.
Kubera iyo mpamvu uhagaritswe ku kazi mu gihe cy’amezi abiri kubera amakosa wakoze.”
Ibaruwa yamenyeshyejwe inzego zitandukanye zirimo Minisitiri w’Ubutegetsi bw’Igihugu igaragaza ko igihano cyatangiye tariki 22 Nyakanga 2021 kikazageza tariki 21 Nzeri 2021.
Umuseke washatse kumenya icyo uyu Gitifu abivugaho, ntiyafata Telefoni ye ngendanwa.
Bamwe mu bo bakorana babwiye Umuseke ko iki gihano Mukamutali Valerie yasabiwe n’Akarere kuko ibaruwa isinye mu izina rya Mayor wa Muhanga, Kayitare Jacqueline, Minisitiri w’Abakozi ba Leta n’Umurimo, ni we ushobora guca inkoni izamba akababarira uriya Mukozi.
REBA YouTube Channel UMUSEKE TV video nziza nk’iyi. UKORA LIKE SHARE na COMMENT
MUHIZI ELISÉE
UMUSEKE.RW/Muhanga.


text:
Uyu mugani bawuca iyo babonye umuntu wali ufite ibintu hanyuma akaga kakabimumaraho agasonza isangu; ni bwo bavuga ngo «Naka ageze ahalindimuka ! » Wakomotse kuli Rugara w’i Giseke na Nyagisenyi ho mu Busanza (Butare); ahagana mu mwaka1900.
Mbere y’aho ku ngoma ya Rwogera, hateye inzara bayita Rwarugereka aliko ikomera ku ngoma ya Rwabugili. Ubwo mu karere ka Busanza Nyiramavugo nyina we Rwogera yali ahafite umuhingisha w’ibwami witwa Rugara, arahingisha bituma aba umukungu muli ako karere atwara ka Giseke na Nyagisenyi (Komini Ruhashya ubungubu). Aho Nyiramavugo n’umuhungu batangiye hima Kigeli Rwabugili, yimana na nyina Murorunkwere. Murorunkwere azungura urugo rwa nyirabukwe. Rugara agumya kumubera umuhingisha. inzara iranga irakomera; abanyabusanza bakajya guca inshuro kwa Rugara akabaha ibyo baralira. Bajya ibwami gufunguza bagatuma kuli Rugara akohereza imboho zo kubaha.
Bukeye abashonji bagikanyakanya b’i Busanza bajya inama yo kwiba Rugara; bamusahura ibigega n’imitiba barabyeza. Aliko atinya kujya kubivuga ibwami. Bukeye ibwami bamutumaho ngo yohereze imboho zo guha abashonji. Inturnwa iregenda, iti «lbwami ngo zana imboho zo guha abanyanzara». Rugara abyumvise, ati «Mbigenje nte ! Ko natinye kubibwira ibwami none nkaba ndafite imyaka yo kwohereza !» Biramushobera ! noneho yigira inama yo kujya kubwira ibwami ko imyaka yashize. Aragenda abibwira Nyirakigeli Murorunkwere.
Abashonji babyumvise batera hejuru, bati «Imyaka irahali turabizi, ibyo Rugara avuga ni ukwangiIira ngo abone uko abigulisha !» Nyirakigeli ararakara abaza Rugara, ati «Imyaka yanjye yamazwe na nde ?» Rugara alibaza ati «Nimvuga ko yashize barabona ko mbeshya, kandi nimvuga ko yibwe barambaza icyatumye ntabivuga mbere !» Alicecekera. Nyirakigeli ahamagaza abantu arabatuma, ati «Nimujyane na Rugara mundebere ko imyaka ihali kandi mugarukane».
Intumwa ziragenda zisanga nta myaka irangwa i Giseke. Babaza Rugara, bati «Ibi bigega n’imitiba bingana bitya byamazwe na nde ?» Rugara arabasubiza, ati «Barabinyibye ntinya kubibwira ibwami». Abandi bati «Aba bantu bangana batya batuye ku rugo rwawe hamwe n’abaralilizi babibana ibintu bate ?» Bati «Abashonji bavuze ukuli ubanza koko warabigulishije !» Barahindukira. Bageze ibwami babwira Nyirakigeli ko nta myaka ili kwa Rugara koko; «Urebye koko ubanza yarayigulishije !» Nyirakigeli abaza Rugara, ati «Mbwiza ukuli aho wanshyiliye imyaka ». Rugara, ati «Barayibye». Nyirakigeli ararakara yitera hejuru; abaza abali aho, ati «Uyu mugabo nkwiye kumugenza nte ?» Abandi barahora. Abonye ko bahoze, ati «Nta bwo mutanga, ahubwo nshiye iteka ko ntaho azatura !
Nuko Rugara arasenyerwa, aragenda ajya mu nshuti ze z’i Kinyamakara, araharara arahasibira. Za nshuti zimenye ko ibwami baciye iteka ly’uko atazagira aho atura zigira ubwoba ziramwirukana. Rugara arahambira n’abana n’umugore. Aliko ubwo inzara ikaba yabarembeje. Araboneza no ku musozi wa Rukondo h’i Bufundu (Gikongoro); hali ku nshuti ze, aharaye limwe na bo barabimenya baramwirukana.
Bamaze kumujujubya, noneho yigira inama yo kujya i Rubona mu Nyaruguru ku bavandimwe be. Yashakaga kuzambuka ngo ajye i Burundi. Ashyira nzira aragenda; aterera igisi cya Kigasali, ageze mu gikombe cy’imanga ya Birogo isereli iramugusha, atemba muli iyo manga arashenjagulika akulizamo gupfa. Umugore n’abana na bo inzara irabanogonora.
Nuko uwo mugani waduka ubwo ukwira u Rwanda, kuva ubwo babona umuntu usabayangwa kubera inzara y’isangu kandi mbere ali we umukiro wabalizwagaho, bakamugereranya na Rugara; bati «Ageze ahalindimuka aka Rugara !» – Ahalindimuka = imanga y’intagendeka : Kugera ahalindimuka. Kuba mu makuba y’injyanamuntu.
[Aho byavuye : Minisiteri y’Amashuli Makuru n’Ubushakashatsi mu by’Ubuhanga, Ibirali by’insigamigani, Kigali, 1986, pp.28-29].


text:
Amafoto Atandukanye y'Ibituba
Video zo Guswera Zitandukanye
Video zo Kunyaza
Video zo Guswera Igituba Kinini
Video zo Guswerana z'Abagande
Video zo Guswera z'Abahinde
Video za Rugongo nini
Video z'Abakobwa Barimo Kwikinisha
Blog igituba yishimiye gutangaza Umutegarugori w'umwaka ariwe Latoute. Iyi blog yagenewe yagenewe kuganira ku gitsina, idaca ibintu inyuma kugira ngo urubyiruko n'abandi babyitayeho basobanukirwe uburyo bwo guhuza igitsina, kwirinda indwara no kubaka urugo uruhire. Abumva ururimi iy blog yandikwamo abenshi bigirira isoni zo kuganira ku gitsina ku buryo bweruye. Ariko twabonye abatagira isoni kandi bifuza gufasha abandi kuganira ku gitsina. Tuboneyeho umwanya wo gutangaza ko twahisemo Latoute wabanje kuba umusomyi akanafasha n'abandi basomyi kuri blog igituba nyuma agahitamo kwitanga atangaza inyandiko zisobanura ibyo azi ku gitsina. Ibyo akaba yarabikoranye n'akazi ka buri munsi kamureba, no kurera urubyaro. Blog igituba,org rereo ikaba imutangaje nk'Umutegarugori w'Umwaka wa 2008 kuri blog Igituba. Yafashije abasomyi benshi kandi yafashije blog igituba kugera ku ntera igezeho ubu. Tubifurije mwese Noheli nziza nÂșUbunane


text:
Kirehe: Abafite ubumuga bw’uruhu rwera bagiye gushyirirwaho amatsinda yo kwiteza imbere
Umuyobozi w’ihuriro nyarwanda ryita ku mibereho myiza y’abafite ubumuga bw’uruhu rwera, Uwimana Fikili Jadyn, avuga ko abafite ubwo bumuga mu Karere ka Kirehe bagiye kubumbirwa mu matsinda y’imishinga mito, izatuma babasha kwiteza imbere bityo ntibakomeze kwiha akato kuko akenshi bagaterwa n’ubukene.
Zimwe mu mbogamizi abafite ubumuga bw’uruhu rwera bahura na zo zibangamiye imibereho myiza yabo, harimo ukutareba neza kubera imboni ireba hafi n’uruhu rworoshye cyane ku buryo rushobora kwangizwa n’imirasire y’izuba.
Hari kandi guhezwa mu muryango nyarwanda ndetse n’akato ku isi yose, nk’uko Uwimana abisobanura.
Ati “Uwavukanye uruhu rwera akwiye gukurikiranwa akivuka kugera aho agize ubwenge bwo kwiyitaho cyangwa kwikurikirana. Agira imbogamizi zo kutabona neza ndetse n’uruhu rwangizwa n’imirasire y’izuba hakiyongeraho ihezwa n’akato akorerwa n’abatuye isi yose”.
Babifashijwemo n’umuryango ‘Health Alert Volunteers Organisation’ ndetse n’Ikigo cy’Igihugu cy’Ubuzima RBC, ku Cyumweru tariki ya 19 Nzeli 2021 bari mu bitaro bya Kirehe kugira ngo abafite ibibazo by’ubuzima babashe kumenyekana banakurikiranywe.
Mu bafashijwe harimo abafite uduheri ku mubiri dushobora kubakururira indwara ya Cancer aho dutwikwa hakoreshejwe ‘Nitrogen Liquid’ ndetse no gusuzumwa amaso, abo bazasanga bafite ibibazo bikomeye bazahabwe indorerwamo ndetse n’insimburangingo zabafasha kureba neza.
Ikindi ni ukubaha amavuta afasha uruhu rwabo ndetse n’imyambaro ifite amaboko maremare kimwe n’ingofero bizabafasha kwirinda imirasire y’izuba.
Ku munsi wa mbere hafashijwe abafite ubumuga bw’uruhu rwera 22 igikorwa kikazakomeza ndetse bakazanashyirwa mu matsinda bakorerwe imishinga mito, izabafasha guhanga imirimo bakabasha kwiteza imbere.
Agira ati “Tugiye kubakurikirana turebe ibyo bakwiye byihutirwa kurusha ibindi noneho ikindi turabashyira mu matsinda, tubaremere imishinga mitoya izabafasha guhanga imirimo bagahindura imibereho yabo, bakabaho nk’abandi bose nabo ubwabo ntibakomeze kwiha akato kuko usanga akenshi babiterwa n’imibereho itari myiza”.
Umukozi w’Akarere ka Kirehe ushinzwe ibikorwa by’abafite ubumuga, Hakizimana Charles, asaba abafite ubumuga bw’uruhu rwera guharanira uburenganzira bwabo, guharanira kwigira, kwihesha agaciro no kwigira.
Ati “Abantu bafite ubumuga bw’uruhu rwera bakwiye guharanira uburenganzira bwabo Leta na yo ifite inshingano zo kuburinda. Tubasaba kandi guharanira kwigira, bagaharanira kutitesha agaciro, nibatakitesha no mu muryango nyarwanda bazakabaha, ariko na none bakitabira gahunda za Leta”.
Nshimiyimana Malachie, umwe mu bafite ubumuga bw’uruhu rwera avuga ko bishimiye kuba hari ababatekerezaho ku buryo banakemura bimwe mu bibazo byabo.
Ku rundi ruhande ariko avuga ko yahoranaga ipfunwe ry’uko yavutse ndetse nawe ubwe akiheza mu bandi ariko nyuma y’ibiganiro bahawe n’ihuriro ryabo yiyumvise ko afite uburenganzira nk’ubw’abandi banyarwanda.
Agira ati “Urumva niba nagiraga ipfunwe rikampeza ahantu kure cyane ibyo bigiye kuvaho ikindi biramfasha kuba mu muryango nyarwanda bitewe n’uko maze gusobanukirwa ko tugomba kubana n’abandi, mbese bigiye kumfasha mu buryo kubaho mu muryango nyarwanda”.
Kuri ubu umuryango nyarwanda w’abafite ubumuga bw’uruhu (RAN), ubarirwamo abantu 380 ariko bishoboka ko hari abandi bahari batari bamenyekana.
Hashingiwe ku ibarura ry’abaturage ryo mu mwaka wa 2012, Mu Karere ka Kirehe hagaragaye abafite ubumuga barenga 15,000 harimo abafite ubumuga bw’uruhu rwera 28.


text:
Muri iki gihe mu Rwanda kimwe no mu bindi bihugu bitandukanye ku isi biri mu rugamba rwo guhangana n’ icyorezo cya COVID19, ingaruka ziterwa n’ingamba zafashwe na za Leta zikomeje kwigaragaza mu baturage .Mu Rwanda ibice by’ icyaro biravuga ko nubwo bifite ibiryo ariko ngo nta mafaranga yo mu ntoki (cash ) abunganira bafite .Kugura bimwe mu bikoresho by’ ibazne nk’umunyu, Peteroli, guhemba umukozi ngo birabagora cyane .
No mu dusoko twa nimugoroba abahaha mu cyaro aba ari bake kubera kubura amafaranga
Bamwe mu batuye mu bice by’icyaro bitandukanye babwiye VALUE NEWS ko nabo batangiye kugerwaho n’ingaruka za Coronavirus .Nubwo usanga mu masaha ya mu gitondo bibereye mu mirimo yabo irebana ahanini n’ubuhinzi n’ubworozi ngo kuri ubu babangamiwe no kutabona amasoko y’ ibyo bejeje ku buryo kubona ifaranga rifatika mu ntoki cyangwa kuri Mobile Money ari ibya bake mu batuye mu cyaro.
Umusaza umwe utuye mu murenge wa Musange,Akarere ka Nyamagabe yabwiye VALUE NEWS ati “kurya no kunywa byo nta kibazo dufite pe, ariko kugira ngo uzabone ifaranga mu mufuka niyo yaba inoti ya magana atanu,abayafite ni mbarwa”
Uyu musaza akomeza avuga ko kutagira amafaranga afatika bibagiraho ingaruka, ati “nkubu guhemba umukozi waguhingiye ni ikibazo, utemeye ko tumuhemba imyaka cyangwa ikindi kintu kivunja amafaranga y’umubyizi ubwo ntumukoresha “
Mu burasirazuba umusaruro wabuze isoko ngo abacuruzi babaha ayo bishakiye
Amakuru agera kuri VALUE NEWS nuko mu turere tw’Iburasirazuba ubu abenshi bejeje.Gusa ngo kubona abatwara ibyo bejeje ku masoko muri iki gihe ni ikibazo .Umuturage umwe wo mu karere ka Gatsibo ati “turejeje ariko twabuze abatugurira n’abanya kigali baje batwigirizaho nkana bakaduhenda ugahitamo kubitangira ubuntu nduziko ari ukubitangira ubuntu .”
Undi muturage we asaba Leta ko mu biribwa batanga mu bantu bagizweho ingaruka na COVID 19 kubera akazi kabo kahagaze ,bajya banatekereza no ku musaruro w’ umuturage .Ati “Nkubu hano Kiramuruzi bene abo bantu barahari kandi bahabwa ibyo kurya ,akawunga,umuceri ,ibishyimbo n’amavuta , ese kuki barinda kujya kubagurira uwo muceri babaguriye n’ ibitoki n’ibijumba ko tubyejej natwe tukabona kuri ako gafaranga ?”
Nubwo nta faranga ariko ntibabura kwifata neza
Mu murenge wa Musange hazwi cyane inzoga y’ urwagwa rwiza yitiriwe ako gace ,Yitwa Musange .Kubera ko nta mafaranga yo kurugura abaturage bafite , ubu bagiye inama yo kujya bagurizanya,uwavunuye cyangwa uwataruye agasukira abaturanyi be akabaha ,ejo bikaba uko, ejobundi uko ku buryo ntawicwa n’inyota ngo nuko adafite amafaranga yo kugura inzoga .”tujya ibihe byo kwenga,uwahishije none araduha twese akaduha akajerekani k’amacupa atanu buri rugo , nawe ejo wahisha ukamwishyura gutyo gutyo”
Leta ikwiye kwinjira muri iki kibazo
Impuguke mu bukungu zivuga ko ibura ry’amafaranga afatika ritagaragara mu bice by’ icyaro gusa ahubwo ko no mu Mijyi nta mafaranga afatika atembera mu baturage .
Batamuliza Joyce, umwarimu muri Kaminuza akaba n’impuguke mu by’ubukungu agira ati “ubusanzwe mu bihugu bigendera kuri capitalisme abantu babona amafaranga ari uko bayakoreye none muri ibi bihe nuyakoreye ntayo abona kuko uwakayamuhaye atayafite nawe ahubwo agahitamo kumuhemba imyaka cyangwa indi ngurane, nta kuntu rero amafaranga yatembera mu giturage nta buryo bufatika abaturage bari kuyabonamo”
Batamiliza Joyce /Impuguke mu by’Ubukungu
Batamuliza asanga hari ibyo Leta ikwiye kwigaho , aho gutanga ibiribwa mu baturage nkuko bikorwa ubu ahubwo bagahabwa amafaranga yabafasha kujya ku isoko guhaha.Ati “abantu nibashobora kujya guhaha ku isoko n’abahinzi nanubu batahagaze guhinga bazabona ababagurira umusaruro.”
Kuri ubu ngo n’abafite amafaranga basa n’abayakomeyeho bitewe no kutizera igihe ibi bihe bidasanzwe bizarangirira, bigatuma batarekura amafaranga.


text:
Ubushake bwo gukora imibonano mpuzabitsina ku bashakanye, nibwo buryo bwa mbere buhuza kandi bugatuma basabana, bityo bagakomeza kunga ubumwe no kuryoherwa n’ubuzima.
Mu byerekeye gukora imibonano mpuzabitsina, iyo umwe ataryohewe bitera umwiryane ndetse n’ubwumvikane bucye mu rugo. Kuri bamwe cyane cyane abagabo bakunda kwirukira imiti ikoreshwa mu kongera ubushake bwo gukora imibonano nyamara akenshi ntacyo ibafasha cg ikabatera ibindi bibazo bitandukanye.
Aha twaguteguriye amabanga n’uburyo busanzwe wabanza kwifashisha kugira ngo urusheho gushimisha uwo mwashakanye. Gusa iyo biramutse byanze, mbere yo gukoresha imiti iyo ariyo yose ni byiza ko mugomba kubanza kubiganiraho mukaba mwashaka n’umuganga w’impuguke akabafasha.
Dore iby’ingenzi ugomba kwirinda niba ushaka gukora imibonano mpuzabitsina neza kandi uryohewe
Mu rwego rwo gushimisha no koryoherwa n’icyo gikorwa hari ibintu ukwiye kwirinda, bimwe muri byo:
- Irinde kunywa inzoga n’itabi: ugomba kwirinda inzoga n’itabi niba wifuza gukora neza imibonano mpuzabitsina. Ubushakashatsi bwerekana ko inzoga cg itabi bibuza igitsinagabo gufata umurego kimwe no kugabanya intangangabo mu mubiri. Aho kunywa inzoga, wakwinywera divayi itukura (red wine) nabwo gacye, kuko yo ituma amaraso atembera neza, ariko ibaye nyinshi nayo ituma bitagenda neza.
- Irinde mu buryo bwose cg ugabanye stress: ugomba kwirinda cyane stress no gutekereza ibiri hanze y’icyo gikorwa. Stress yangiza ubuzima idasize ubushake bwawe bwo gukora imibonano. Uko stress yiyongera, niko yongera uko umutima utera bityo n’umuvuduko w’amaraso ukiyongera. Ingaruka ziba kubura ubushake bwo gukora imibonano mpuzabitsina. Uburyo bwiza bwo gukemura stress, ni ukubiganira n’umufasha wawe mukareba icyo mwakora, undi muti mwiza wa stress ni sport. Gukora sport bigabanya stress bityo bikongera ubushake bwo kwishimana n’uwo mwashakanye.
- Irinde kurya ibiryo byinshi: kurya cyane bitera kugira ubunebwe no kumva usinzira, cyane cyane iyo ibyo wariye birimo ibinyampeke byinshi (umuceri, ibigori, kawunga, makaroni,…). Ushobora ahubwo kwihitiramo imbuto n’amazi ahagije kuko bizagufasha kugira imbaraga.
- Kwikinisha byo bigendere kure: cyane cyane ku bagabo kwikinisha cyane igihe kirekire bitera igitsinagabo gutinda gufata umurego. Nubwo hari bamwe bakunda kubikora mbere yo gukora imibonano mpuzabitsina, bagamije kuza gutinda kurangiza nyuma ibi ni bibi cyane, kuko byangiza uburyohe no kwishimana hagati y’abashakanye mu gihe cy’igikorwa.
- Ugomba kwirinda kunywa ibinyobwa byongera imbaraga (energy drinks): ushobora kwibwira ko ibi binyobwa byongera imbaraga nyamara sibyo. Birimo isukari igufasha kumva ugize imbaraga igihe gito, ariko birangira wumva warushye cyane, bityo ntube wanashimisha uwo mukorana imibonano mpuzabitsina.


text:
Burya ngo si ngombwa gutakaza amafaranga menshi hagurwa ibirungo kugira ngo imisatsi (cyane cyane iy’abakobwa) irusheho gusa neza kuko hari n’ibirungo gakondo bishobora gutuma umusatsi ukura kandi ugasa neza. Urubuga rwa interineti dailyglow.com ruvuga ko igi rifite akamaro n’uruhare runini mu gukura no gusa neza k’umusatsi mu gihe ryakoreshejwe uko bikwiye.
Mu gihe umusatsi wawe wangiritse (waracitse cyangwa se upfukagurika), ukomeye, ari injwiri cyangwa se ufite ubundi busembwa runaka, ngo umuhondo w’ igi ribisi ushobora kugira uruhare runini mu gukemura iki kibazo kibangamira ubwiza:
Dore uko bigenda:
1. Fata igi rimwe cyangwa se abiri niba ufite umusatsi mwinshi ubundi uyamene ufate umuhondo wayo ushyire mu gikombe ukoroge/urikubite.
2. Muri ya magi akubise ongeramo ikiyiko kimwe cy’amavuta ya elayo (olive oil) ubundi wongere uvange neza ariko kandi niba udafite aya mavuta ya elayo ushobora no gukoresha andi mavuta asigwa abana bato yifitemo impumuro nziza ubundi ukavanga neza na wa muhondo w’igi ribisi.
3. Hanyuma y’ibyo hita ufata yamvange yawe umaze gukora hanyuma usukemo igikombe kimwe cy’amazi y’akazuyazi.
4. Fura mu mutwe ukoresheje shampoo, nurangiza wihanagure igitambaro cy’amazi gifite isuku ihagije kugira ngo humuke neza.
5. Hanyuma ufate kimwe cya kabiri cya ya mvange y’igi, amazi n’amavuta ya elayo ugisuke mu mutwe hejuru hanyuma ikindi gice cyasigaye ugisuke ku mutwe aho umusatsi utereye ubundi ukoreshe intoki zawe ugerageza kubikwirakwiza mu musatsi hose.
6. Niba urangije koresha kandi igisokozo kugira ngo urusheho kubikwirakwiza mu mutwe hose m ugihe kingana n’iminota 5.
7. Mu gihe iki gikorwa ari cyo nyirizina kirangiye ngo haba hasigaye kumesa mu mutwe hakoreshejwe amazi y’akazuyazi hanyuma mu gihe gito cyane imisatsi yawe itangira gusa neza, koroha ndetse no gukura; ubundi ubwiza bwawe bukarushaho kugaragara, dore ko bavuga ko ngo ubwiza bw’umukobwa/umugore bugaragarira mu misatsi ye.


text:
Abafite ubumuga bwo kutumva no kutavuga baracyahura n’imbogamizi mu gusoma
Umuryango Nyarwanda w’abafite ubumuga bwo kutumva no kutavuga (RNUD) uratangaza ko hakiri imbogamizi mu ikoranabuhanga ribereye abafite ubumuga muri rusange, by’umwihariko abatumva batavuga ngo babashe gusoma.
Ibyo barabivuga mu gihe kuva tariki ya 27 nzeri 2021 hatangijwe ukwezi ko gusoma mu rwego rwo gufasha abana gukurana umuco wo gusoma, aho biteganyijwe ko nibura buri mubyeyi akwiye guha umwana we iminota 15 akamusomera umwandiko wamufasha kugira ngo arusheho gukunda gusoma.
Umukozi w’umuryango USAID Soma Umenye, Jeanne Umutoni, asaba ababyeyi, abarezi n’abaturage muri rusange gushishikariza abana gusoma haba mu masomero yashyizweho, n’ibindi bitabo bishobora gufasha umwana kumenya no gukunda gusoma.
Avuga ko mu mashuri hashyizwe ibitabo kandi bikwiye guhabwa abana bakajya babitahana kubisomera iwabo, no ku mashuri kandi abarimu bahawe imfashanyigisho zibafasha kwigisha haba ku kubona ibitabo by’umwarimu n’umunyeshuri igihe cyo kwiga.
Umukozi w’umuryango wita ku bana (Save the Children), Patric Musafiri, avuga ko umwana atari uwa mwarimu gusa ahubwo ari uw’umuryango nyarwanda, bityo ko ababyeyi bakwiye gufasha abana gukora imikoro no gusoma kugira ngo babashe gukomeza gutozwa umuco wo gusoma.
Agira ati “Dushishikariza ababyeyi kwita ku bana, kubasomera inkuru nibura buri munsi umwana agahabwa iminota 15 bamusomera. Ababyeyi kandi tubasaba kureka abana bakagana amahuriro yo gusoma yafunguwe hirya no hino mu midugu”.
Avuga ko mu izina rya Soma Rwanda muri uku kwezi hashyizweho amasomero mu midugudu, kumurika ibitabo mu isomero rikuru rya Kigali hagamijwe gushaka ibitabo bibereye abana mu gusoma, no kuba ababyeyi basabwa kunganira abarimu mu gutoza abana gusoma.
Abana bafite ubumuga babangamiwe no kubona ibitabo byo gusoma
RNUD igaragaza ko hari intambwe imaze guterwa mu gufasha abafite ubumuga kwitabira gusoma ariko abatumva batanavuga bagifite imbogamizi nyinshi.
Umuyobozi wa RNUD, Sammuel Munana, avuga ko kuba ururimi rw’amarenga rutaremezwa mu matekego y’u Rwanda bikibangamiye imikoreshereze yarwo, n’ubwo ruhari kandi rukaba runakoreshwa.
Avuga ko harimo gukorwa ubushakashatsi bw’uko hakorwa inkoranyamagambo ku rurimi rw’amarenga ku buryo ishobora kuzatuma hafunguka imiryango myinshi yafasha abana bafite ubumuga, kwitabira gusoma bakanabasha kumenya indimi kuko bitorohera umwana ufite ubumuga gusoma ataramenya ururimi rw’amarenga.
Munana avuga ko ku bufatanye n’abandi bafatanyabikorwa mu gusoma, hari ibitabo byatangiye guhindurwa mu rurimi rw’amarenge ku buryo umwana ufite ubumuga ashobora gusoma ariko bikiri bikeya
Agira ati “Icyo gitabo kizaba ari icya buri mwana wese kuko harimo ururimimi rw’amarenga n’ibisobanuro byarwo, ku buryo guhindura ibitabo bizatuma abana bose basoma ibyo bitabo kandi nta kuvangura”.
REB itangaza ko harimo kurebwa uko abana bafite ubumuga babasha gusoma
Ikigo cy’Igihugu gishinzwe uburezi (REB) gitangaza ko hari ibitabo bisaga 50 byakozwe kandi biri mu rurimi rw’amarenga ku buryo bw’ikoranabuhanga, bityo ababikurikira banashyiriweho uburyo bwo gusobanurira abafite ubumuga n’amajwi yafasha ababasha kumva.
Avuga kandi ko barimo kureba uko hagurwa ibikoresho by’ikoranabuhanga byafasha abafite ubumuga kandi uko bizagenda biboneka bizajyanwa mu mashuri, noneho uko hazajya hagurwa ibikoresho by’ikoranabuhanga hazajya hitabwa no ku by’abafite ubumuga.
Hari kandi guhugura abarimu byatangiye mu mashuri 60, aho abarimu bari gukorerewa amahugurwa yo gufasha abanyeshuri bafite ubumuga n’uko bajya bakoresha ibikoresho by’abafite ubumuga.
Abafite ubumuga bwo kutumva no kutavuga bahamya ko kugira ngo abana bafite ubumuga bitabire gusoma, abandika ibitabo bakwiye gutekereza kwandikira ingeri zose kuko ahanini abanditsi bagiye bibanda ku bitabo by’igice cy’abashobora gusomesha amaso gusa, mu gihe ibyo bidashoboka ku bafite ubumuga bwo kutumva no kuvuga.


text:
Mu buzima bwa buri munsi,abantu benshi kubeshya babigize umwuga. Mu biganiro byinshi bagirana, akenshi usanga huzuyemo ibinyoma gusa. Iyo ugerageje kubabaza usanga batanga impamvu zitandukanye zibibatera harimo kumva ari cyo kintu bahisemo,kwirinda kugwa mu kaga n’ibindi.
Muri rusange hari impamvu abantu batanga zibatera kubeshya. Abana akenshi babeshya kuko baba batinya guhanwa, abakuru nabo ni uko baba birinda kugwa mu kaga, bamwe babeshya kugirango barinde bagenzi babo, abandi bakabeshya bagamije gusenya bagenzi babo, hari n’ababeshya kuko babibukunda gusa. Si ibyo gusa ahubwo abenshi bavuga ko babeshya kubera inyugu baba bakeneye gukura ku bantu bateganya kubeshya.
Byongeye usanga igihugu kibeshya ikindi kugirango kibonere inyungu, abashoramari babeshya bagenzi babo kugirango babone amafaranga menshi, abacuruzi babeshya abaguzi ku bijyanye n’ibicuruzwa bagambiriye ko bishira bakarangura ibindi, abagore babeshya abagabo n’abagabo bakabeshya abagore. Ibinyoma biri ahantu hose mu Bantu.
Icyo Bibiliya ibivugaho:
Inkomoko y’ibinyoma iva kuri Satani. Yesu yavuze ko Satani ari umubeshyi akaba se w’ibinyoma (Yohana 8:44) yabeshye Adamu na Eva mu busitani bwa Eden. Abakurikira Satani bose bazajya babeshya.
Ku rundi ruhande, Imana ni ukuri. Yesu yavuze ko ari inzira n’ukuri (Yohana14:16). Ab’Imana bagomba kuvuga ukuri (Abefeso 4:25, Abakolosayi 3:9). Mu gihe dushaka kubaha Imana no gukurikira umwana wayo Yesu, bizadusaba kuvugisha ukuri.
Ntibyoroshye ko buri kuri kintu cyose wavuga kiba ari ukuri, rimwe na rimwe ni byiza kugerageza kuvuga amagambo macye kugirango wirinde kubeshya. Ibyanditswe bitubwira ko urukundo rutwikira ibyaha byinshi (Imigani: 10:12) Niba tubonye umuntu akora icyaha, si ngombwa kubibwira isi yose, ahubwo dukwiriye kumusengera akihana. Akenshi bisaba ubwenge kumenya igihe cyo kuvuga n’igihe cyo guceceka, icyakora kubeshya si byiza nagato ku bakristo.
Mu by’ukuri, ku bantu babeshya bagambiriye kwirinda kugwa mu kaga, baragirwa inama yo kuvugisha ukuri kuko Imana ihora yiteguye kubaha ubuhungiro bwo gucika ako kaga kabagose iyo bagize ubwenge.
Hano mu isi, duhagarariye Imana, ni ngombwa rero ko tugeregeza ibishoboka byose ngo duse nayo,uku kugerageza tubikora dutinya kandi duhinda umushyitsi kuko twe turi abantu, Imana nayo ikaba Imana.
Twebwe nk’abantu b’Imana, dukwiriye kuvuga ukuri mu rukundo (Abefeso 4:15) intego yacu ikaba kuvuga ibyubaka abandi no guhagararira Kristo neza. Kandi tugasenga Imana ikadufasha kugeza igihe tuzagera mu ijuru tugahabwa ingororano z’imirimo myiza twakoze kandi tuzi ko ibihembo by’ibyaha ari urupfu. Bityo dukwiye kumenyekana nk’abavuga ukuri mu gihe tuganira n’abandi.


text:
Rusizi: Kurushaho kunoza serivisi byatumye abacuruzi babona abakiliya benshi
Yanditswe na admin
Abacururiza ibintu binyuranye muri santeri y’ubucuruzi ya Bugarama, mu murenge wa Bugarama mu karere ka Rusizi baravuga ko gutanga serivisi nziza byatumye babona abakiliya benshi mu minsi mikuru ya Noheli n’ubunani.
Bamwe mu bacururiza muri iyi Santeri bayicururizamo batangarije Imvaho Nshya ko iyi minsi mikuru yagenze neza, cyane cyane ku bunani aho buri wese icyo acuruza cyaguzwe cyane bakinjiza amafaranga menshi, cyane cyane ko bari bakanguriwe n’ubuyobozi kurushaho guha serivisi nziza ababagana, bakaba bari bafite n’umutekano usesuye ku buryo hari ngo n’abagejeje mu masaha akuze y’ijoro bagicuruza.
Abacuruzi b’ibiribwa, cyane cyane ibirungo, ab’imboga n’imbuto n’ab’imitobe bavuga ko bacuruje cyane kurusha abandi nubwo n’ab’imyenda na bo ngo bungutse cyane, bikaba byaraterwaga n’abanyekongo babaguriraga cyane ku bwinshi, abaturiye imirenge y’ikibaya cya Bugarama bashakaga kwishimisha bakagura byinshi, ibindi bikajyanwa mu mujyi wa Rusizi, mu karere ka Nyamasheke n’ahandi, byose ngo bikaba byaragurikaga.
Dusabe Jolie ukorera muri koperative ikora umutobe w’imbuto zinyuranye, avuga ko na we ari mu bishimiye uko ubunani bwagenze ku bacuruzi ba Bugarama ndetse na Noheli kuko na yo ngo bayibonyemo amafaranga menshi.
Yagize ati “Ubunani bwagenze neza hano iwacu pe! Twaracuruje turunguka, twe twagejeje hafi ku mafaranga tumaze amezi 5 yose ducuruza kuko abana bashakaga ko ababyeyi babagurira ku mitobe yacu ku bunani, abanyekongo bakayiguraho bakayijyana, abaturutse Kamembe, Kigali n’ahandi, dore ko hari n’abari baturutse imihanda yose baje gusangira n’imiryango yabo iminsi mikuru, bose bashaka kuduhahira.”
Avuga ko amafaranga babonye agiye kubafasha gukomeza kwiteza imbere bunguka n’ibindi byinshi, cyane cyane ko isoko risanzwe rihari, kandi bazanakomeza kwakira ababagana neza kugira ngo bakomeze bunguke.
Abandi bacuruzi na bo bavuze ko iyi minsi mikuru ibasize heza kuko umwaka utangiye babona amafaranga bakizera ko bitazagera hagati ngo bihagarare, cyane cyane ko uko aka gace ka Bugarama kagenda kamenyekana, binakubitiyeho umuhanda wa kaburimbo ucamo bubakiwe, babona bafite amahirwe y’iterambere yabagirira akamaro gakomeye cyane igihe bakomeza kuyabyaza umusaruro ufatika.
Umuyobozi w’aka karere Harelimana Frédéric na we yabwiye Imvaho Nshya ko ubunani bwagenze neza mu bikorera b’aka karere, uhereye ku bacuruzi batandukanye, amabanki n’abandi bose bakorera amafaranga, bikaba bishimishije.
Ati “Bacuruje neza cyane, cyane cyane ko twari twabanje kubakangurira kunoza serivisi ku babagana bose muri iyi minsi mikuru bakagaragaza isura nziza y’akarere. Uhereye mu Bugarama, ukagera mu mujyi wa Rusizi n’ahandi imikorere yagenze neza, nta n’uwo twumvise avuga ko yakiriwe nabi, byose bikagaragaza imyumvire abaturage bacu bagezeho muri bizinesi.
BAHUWIYONGERA SYLVESTRE


text:
Last updated on September 24, 2021
Ubwato bwa rutura bugezweho bwa RMS Titanic bwatangiye kubakwa kuri 31 z’ukwa gatatu mu 1909, muri Harland na Wolff Shipyard muri Belfast mu gihugu cya Ireland.
Imirimo yo kubwubaka yasojwe mu 1912 ari nawo mwaka bwatangiriyemo urugendo rutazigera rwibagirana mu mateka y’isi kubera ibyago bikomeye bwagiriye nzira.
Bwari bwarakorewe kuba ubwato bwa mbere bunini bw’imyidagaduro (luxurious) ku isi bwatwaye asaga miliyoni 7.5 z’amadolari mu kubwubaka.
Ubu bwato kandi bwari bufite umurambararo wa metero 269.1, uburebure bwa metero 53.3 and n’ubutambike bwa metero 28 bukanapima toni 46,328.
Indi nkuru wasoma: Impanuka zikomeye z’inganda mu mateka y’isi.
Igice cyo hasi cya Titanic cyari kirimo ahagenewe imizigo, imashini zitwara ubwato ndetse n’iz’izitanga umuriro mu bwato.
Hejuru y’ubu bwato kandi niho hari ikiraro (aho abantu binjirira), akazu k’ababutwara ndetse n’ubundi bwato bw’ubutabazi.
Igice cyo hagati cy’ubu bwato hari hari ibice byagenewe abagenzi; icyiciro cya mbere (first class), icya kabiri (second class) ndetse n’icya gatatu (third class) hagendewe ku mikoro.
Ubu bwato bwari buri ku rwego rwo hejuru ku buryo icyiciro cya kabiri muri Titanic cyashoboraga kuba ari icya mbere mu yandi mato yari ariho icyo gihe.
Titanic yari irimo abagenzi bagera ku 2,240 kandi b’ingeri zose kuva kubaherwe kugeza ku baciriritse aribo babarizwaga mu cyiciro cya gatatu.
Indi nkuru wasoma: Amateka ya Ferruccio ‘Lamborghini’
Iyi hotel yari imeze nka hotel kuko yari irimo ahagenewe gukorerwa siporo (gym), aburiro (dining saloons), isomero (reading room), ahagenewe kwiyogosheshereza (barbershop), akanya ko gukiniramo indi mikino (squash court) ndetse na pisine (swimming pool).
Ubwato bwatwaye utundi twato duto 20 twari tugenewe ubutabazi, gusa bwari bunafite ubushobozi bwo gutwara utwato 64.
White Star Line yahisemo gutwara utwato ducye kubera ko amategeko yavugaga ko icyo twari tumaze kwari ukujyana abagenzi ku yandi mato y’ubutabazi mu gihe cy’ibyago (bateganyaga ko bwari kujya bujyenda bugaruka).
Ubu bwato kandi benshi bavugaga ko budashobora kurohama kubera ko bwari bugizwe n’ibice 16 bidashobora gutambutsa amazi (watertight compartments), kandi ko byashobokaga ko mu gihe ibice 4 byashoboraga kuzura amazi ubu bwato bwari kuguma hejuru y’amazi.
Indi nkuru wasoma: Ubutumwa bwihishe inyuma y’ibirango by’inganda zikomeye ku isi.
Byagenze gute ngo ubwato bwafatwaga nk’ubudakorwaho burohame mu kanya nk’ako guhumbya?
Icyago cyo kurohama kwa Titanic
Mu gitondo cyo ku wa 10 Mata, 1912 nibwo abagenzi batangiye kwinjira muri ubu bwato mu mujyi wa Southampton mu Bwongereza abantu benshi bahururiye kureba uko ubwo bwato buhaguruka.
Saa sita zuzuye z’amanywa Titanic yatangiye urugendo rwayo ku itegeko rya Kapiteni Edward Smith. Bwagombaga kandi guhagarara i Cherbourg mu bufaransa na Queenstown muri Ireland gufata abandi bagenzi noneho bugatangira urugendo rugana mu mujyi wa New York banyuze mu nyanja ya Atlantic.
Ku italiki 14 z’ukwa kane 1912, abashinzwe ubu bwato bari bakiriye ubutumwa bubaburira ibyerekeye ibibuye binini by’urubura (Icebergs) ariko kapiteni Smith yakomeje kugenderra ku muvuduko usanzwe.
Uko bwakomeje kwira niko amazi yakomeje gukonja cyane kandi nta rumuri rw’ukwezi rero byari bigoye ku batwaraga ubwato kugira ngo babone amabuye y’urubura bashoboraga guhura nayo.
Indi nkuru wasoma: Ibintu utari uzi kuri La Casa de Papel.
Saa tanu na mirongo ine z’ijoro (11:40 P.M.) uwarebereraga ubwato Frederick Fleet yabonye ikibuye cy’urubura ari hejuru y’ubwati, yahise avuza inzogera anahamagara abari ku cyambu cy’ubwato avuga cyane ko abonye ibuye ry’urubura imbere.
Abashinzwe gutwara ubwato bahise bihutira kubukatisha babuhungisha icyo kibuye ariko amazi yari yarenze inkombe birangira bagonzeho ubwato ndetse indiba y’ubwato (hull) icikamo utwobo ndetse n’uduce dufata igisenge cy’indiba (deck).
Icyakora ako kanya abagenzi bari mu bwato ntago bumvishe ko bwagonze ndetse n’abayoboraga ubwato basa n’abiruhutsa ariko burya nibwo ibyago byari bitangiye.
Saa tanu na mirongo itanu z’ijoro kapiteni smith n’uwari ushinzwe imyubakire y’ubwato (architect) bajya kureba ko ubwato butaba bwagize ikibazo, bahise bamenya ko mu gihe cya vuba ubwato buri butangire kurohama kubera ko ibice 6 muri bya bindi 16 byatangiye kuzura.
Saa sita zuzuye (12:00 A.M.) abakapiteni batangiye guhamagara ku maradiyo kugira ngo barebe ko hari ubwato babona hafi aho, ari nako batanze amabwiriza y’uko abagenzi batangira kwinjizwa muri twa twato tw’ubutabazi.
Saa sita na makumyabiri n’itanu (12:25 A.M.) abagenzi batangiye kwinjizwa muri twa twato gusa ku bw’ibyago hari hari utwato twabasha kwakira kimwe cya kabiri cy’abagenzi bose ba Titanic.
Gusa muri icyo gihe abagenzi bamwe na bamwe bari bataramenya ibiri kuba ndetse n’akavuyo bituma ubwato bwa mbere bw’ubutabazi butwara igice cy’ubushobozi bw’abantu bwagatwaye.
Ofisiye wa mbere Murdoch yatanze itegeko rivuga ko abagore n’abana aribo bagomba kubanza gushyirwa mu mato y’ubutabazi.
Muri icyo gihe ubwato bwa RMS Carpathia bwakiriye ubutumwa bwa Titanic buhita butangira kwerekeza aho yari iri kugira ngo itabare abagenzi. Urumuri rwarashwe mu kirere mu gufasha andi mato kumenya aho ubwato bwarohamaga buri.
Saa saba z’ijoro (01:00 A.M.) mu gihe ibindi bice byindiba y’ubwato byakomezaga kurengerwa n’igice cyose cy’imbere cy’ubwato cyahise cyibira munsi mazi. Amazi yari yatangiye kwinjira mu bwato ku muvuduko mwinshi wikubye inshuro nyinshi.
Ubwoba n’igishyika byatangiye kuba byose mu bagenzi noneho kuri iyi nshuro n’abagenzi bari bamenye neza ko bari hagati y’urupfu n’ubuzima.
Bamwe muri bo batangiye kurwanira gukiza ubuzima binjira muri twa twato duto naho abandi bo bari bemeye urwaje cyangwa se bagaha imyanya abagaragazaga intege nke.
Saa munani n’iminota itanu (02:05 A.M.) ubwato bwa nyuma butabara bwari bujyanye abantu, nyamara ariko mu bwato hari hasigayemo abantu 1,500 mu gihe ubwato bwari butangiye gucurama abaturage benshi baguye mu mazi akonje ku kigero kiri munsi ya zero.
Ku isaha ya saa munani n’iminota cumi n’irindwi, kapiteni yavuze ko buri muntu atangira kwirwanaho, muri icyo gihe igice cy’inyuma cyaracitse kiratandukana kinamanuka munsi y’inyanja hasigara icy’imbere nacyo ariko kimeze nabi.
Nyuma y’icyo gihe ntawuzi neza uko ibya Kapiteni Smith ibye byarangiye kuko inkuru zitandukanye zivuga urupfu rwe ukwinshi ariko ntago umurambo wigeze ugaragara.
Muri icyo gihe abantu benshi bararohamye n’abashoboye kuguma hejuru y’amazi bapfuye bazize ubukonje bukabije (Hypothermia).
Titanic yakomeje kurasa urumuri rutabaza (Distress flares). Saa cyenda n’igice za mu gitondo (03:30 A.M.) nibwo Carpathia yabonye urwo rumuri rutabaza rwa Titanic bahita baza gutabara, ubu bwato bwa Carpathia bwageze ahabereye iyi mpanuka ahagana saa kumi za mu gitondo (04:00 A.M.).
Ubu bwato bwahise butwara abari barokotse, abagenzi 705 nibo barokotse iki cyago naho abarenga 1,500 bahasiga ubuzima.
Umusozo
Mu mpanuka ya Titanic umubare munini w’abarokotse ni abagore n’abana nk’uko twabyerekanye hejuru nibo babanje guhabwa imyanya mu twato tw’ubutabazi.
Kugeza magingo aya nta muntu n’umwe warokotse Titanic ukiriho kuko hashize imyaka 109 ibi bibaye, biragoye ko hari uwaba yaragejeje aha.
Milvina Dean niwe muntu wavuye ku isi byanyuma mu barokotse impanuka ya Titanic afite imyaka 97 mu 2009, akaba ari nawe wari umuntu muto mu barokotse kuko impanuka iba yari uruhinja rw’amezi 2.
Wakoze gusoma iyi nkuru, niba ukunze iyi nyandiko cyangwa se ufite igitekerezo ushaka kongeraho, wasiga ubutumwa muri comment ahagana hasi tukungurana ibitekerezo.
Niba ukunda inyandiko za Menya ushobora kujya umenyeshwa muri Email yawe mu gihe inyandiko nshya zasohotse bitakugoye. Nyura muri form iri munsi!


text:
Iyi mbwirwaruhame yitabiriwe n’abantu benshi mu mateka,inakurikiranwa ubwitonzi n’abari bahateraniye bategereje ko Kristo atangaza ku mugaragaro ko abaye Umwami wa Isiraheli.
Ariko mu gihe Yesu yagishirizaga kuri uyu musozi wari waratoranirijwe kuvugirwaho umugisha uterwa no kumvira uhoraho mu gihe cy’Abisiraheli,icyo bari biteze sicyo babonye.
Twifashishije igitabo cyitwa Amateka y’intumwa za Yesu n’urupfu zapfuye kivuga ko muri iki cyigisho cya Yesu kuri uyu musozi abantu bari bateze amatwi ntawe umira cyangwa ngo acire.
Kiti:”rubanda rw’Abayuda rwari rwashitse,abigishwa bo biringanije,mbese biteguye disikuru ya Mesiya itangaza ko abaye umwami wa Isiraheli kandi ko ihawe ubwigenge.Bakomeje gutega amatwi ari ntawe umira cyangwa ngo acire ngo hatagira ijambo na rimwe ribacika ariko baraheba (ak’ino mvugo tutazi aho yaturutse itagira n’aho yanditse muri Bibiliya ngo Matayo itanu muzumirwa !)”
“Burya rero ngo ntakabura imvano.Uwo munsi Kristo yatanze umurage w’abo yise abanyehirwe.Muri abo banyehirwe umunani yagize ati :”hahirwa abarenganirizwa gukiranuka kuko ubwami bwo mu ijuru ari ubwabo(Matayo 5 :9)”.Arangije afunga icyigisho abantu basubiza amerwe mu isaho”.
Umwami Yesu abantu bamutekerezaga nk’umwami waje kubakiza ubukoloni bw’Abaromani,ndetse abigishwa be bari bazi ko Yesu namara kwimikwa azabagabira za minisiteri bakaba ibyegera bye mu butegetsi bwe, nyamara sicyo cyari cyamuzanye kuko yari yazanywe no kudukirisha urupfu rwe,twamwizera tukabona ubugingo buhoraho.


text:
Nyampinga uberwa n'amafoto wo mu mwaka wa 2019 (Miss Photogenic 2019), Uwase Muyango uherutse kwibaruka imfura y'umuhungu yabyaranye n'umugabo we Kimenyi Yves, yafashe umwanya urambuye arata umugabo we amwifuriza umunsi mwiza w'amavuko mu mitoma.
Abinyujije kuri Instagram, Muyango yatatse ubukaka n'ubushongore Kimenyi Yves mu butumwa burebure yatangiye agira ati: 'Umunsi mwiza w'amavuko ku mubyeyi mwiza w'umugabo mu isi yose, data, umugabo wanjye, inshuti magara, dusangira byose, kandi byose kuri njye.'
Muyango abwira Kimenyi ko yumva atabona amagambo yo gusobanura urwo amukunda, byibuze ko wenda amurebye mu maso yasobanukirwa n'ukuri agira ati:'Sinzi uko nabasha kubisobanura kuko kuri ubu birarenze, nishimiye ko nabonye buri kimwe muri wowe, mu bihe byiza n'ibibi, ntabwo amagambo yabasha kubisobanura, ukwiye kundeba mu maso ndizera ko wabasha kubona urwo ngukunda byibuze uko rungana.'
Maze ashima Imana yamuhaye umugisha ku isi, igitangaza ahamya ko azahorana, Muyango ati:'Nshima Imana kuba yarampaye umugabo mwiza w'igikundiro kandi n'umunyabwenge mu isi, nzi neza ko iteka uzahora uri igitangaza mu maso yanjye n'isoko y'ibyishimo ntashobora kureka igenda, kuva nabaho ni wowe w'ingenzi nagize mu buzima.'Â
Asobanura neza impamvu ituma ahamya ko Kimenyi ari ingenzi kuri we agira ati:'Utuma nseka, umpa umunezero, urukundo, uzahora uri igitangaza mu buzima bwanjye bwose, umuhungu w'igikundiro n'ubwiza, uri kandi uzahora uri igikomangoma cy'ubuzima bwanjye, nkwifurije imigisha ituruka ku Mana kuri uyu munsi wawe w'agatangaza no mu buzima usigaje bwose.'
Muyango asoza yifuriza umugabo we Kimenyi Yves kuramba ngo azabashe kubona kwaguka kw'imbuto z'urukundo rwabo kugera kubisekuru n'ibisekuruza ati: 'Uzarambe maze ubashe kubona ubuvivure bwawe, kandi nkwifurije kugira ibyiza byose wifuza mu buzima bwawe, ndagukunda mugabo rudasumbwa n'igikundiro wanjye umunsi mwiza w'amavuko KM, Kimenyi Yves.'
Umuryango wa Uwase Muyango na Kimenyi Yves ni umwe mu miryango y'ibyamamare igezweho mu Rwanda, aho usanga babwirana amagambo y'urukundo ku karubanda batitaye k'ubyumva n'uko yabifata. Kuwa 29 Kanama 2021 nibwo Imana yabahaye umwana wabo wa mbere, w'umuhungu bise Kimenyi Miguel Yanis.
Ifoto y'umuryango ku munsi w'isabukuru y'amavuko ya Kimenyi Yves igaragaza ko bishimanye n'imfura yabo Kimenyi MiguelÂ
Kimenyi Yves wizihije isabukuru y'amavuko akaba n'umugabo wa Uwase Muyango
Ubutumwa burebure bwa Uwase Muyango ataka uwo Imana yamugeneye, Kimenyi Yves
Source : https://inyarwanda.com/inkuru/110381/uwase-muyango-ku-isabukuru-yamavuko-ya-kimenyi-yves-yamutakagije-mu-mitoma-isigirije-110381.html